text:
च
न्द्रकला देवी सो के उठिस, फ्रेस होके बेडरूम ले निकलिस । अंगना के कुरसी म बईठ के समाचार पत्र पढ़त रहिस । रायगढ़ संदेश अखबार चार दिन बाद पहुँचय । मुख्य पृष्ठ म समाचार देय रहय कि गोसाला के गाय, बैल, अज्ञात बीमारी से मृत्यु । बैकुण्टपुर स्थित गोसाल के लगभग एक सौ से जादा गाय अज्ञात बीमारी के चपेट में आने से अकाल, काल के गाल में समा गये । विगत एक मास से गायों के मरने का सिलसिला जारी था । अब एक भी जानवर नहीं है । गोसाला प्रबंधन कमेटी न चौकीदार, जो पुस्तैनी गाय की सेवा करते आ रहे थे को हटाकर दूसरे चौकीदार नियुक्त कर दियें है । चन्द्रकला देवी के आँखी ले आँसू आ जाथे । पीढ़ी दर पीढ़ी गउ माता के सेवा करत रहीन, आज खतम होगे । पुस्पा देवी भी रो डारथे । बेटी गोसाला के गाय के दूध पी के पले-बढ़े रहेंव । चन्द्रप्रकास, पूरनिमा, चन्द्रसेन, रामदेव, कामदेव सब झन दूध पी के रहेंव । चन्द्रकला देवी कथे, दाई पूरा परिवार के जीये के आधार रहीस, कम से कम गो माता के सेवा करत रहीन, आज अनाथ हो गेन ।
पुस्पा देवी कथे बेटी अनाथ कईसे होही । चन्द्रप्रकास डिप्टी कलेक्टर बनगे हे । ओहा अभी पाँच-सात-साल अभी अऊ नौकरी करही, का पता कहा बसही पता लगे हे ओहा रायपुर सुन्दर नगर म मकान ले डारे हे । चन्द्रकला कथे, ठीक हे दाई तभो ले । पुस्पा कथे, बेटी अभी जाके चन्द्रसेन के नाम म चार एकड़ जमीन ल चढ़वा देथंव । मकान के आधा चन्द्रसेन के नाम म हो जाही त सब झंझट ले मुक्त हो जाही । वईसे घलो चन्द्रप्रकास रायगढ़ म नई रहय, रायपुर म बसही । डॉ. प्रेमलता ह सरकारी डॉक्टर बन गे हे । अभी ओकर पन्दरा बछर नौकरी बांचे हे, चन्द्रप्रकास ओकर संग रईही । चन्द्रप्रकास ल धन सम्पत्ति के लालच नईये । पुस्पा कथे, बेटी चन्द्रप्रकास ह मोला कई बार बोल चुके हे माँ रायगढ़ के सम्पत्ति ल दीदी के नाम कर दे । मंय ओकर करजा ल नई चुका सकंव । ओकर परसादे मोला नौकरी मिले हे । यदि दीदी नई होतिस त मंय बेरोजगार घुमत रहितेंव । यदि मंय सारी उमर करजा उतारिहंव त नई उतरही । चन्द्रकला कथे, दाई मोर सगा भाई भी अईसना नई सोंचय ।
पुस्पा कथे, बेटी चन्द्रप्रकास ल दूसर काबर मानत हस, तोर दाई के दूध पी के बड़े होय हे । मोर कोख म दस महीना जरूर रहीस, फेर रमौतीन के दूध पी के जीये हे । दाई के दूध के करजा अभी नई छुटाय हे । रमौतीन बहिनी धन्य हे, अईसे माता बहुत कम होथे जऊन अपन लईका ल कम दूध पिलावय अऊ चन्द्रप्रकास ल जादा । चन्द्रप्रकास के नानपन म पेट नई भरय काबर, जादा उमर के बच्चा होय म दूध नई आवत रहीस । मंय दूध जरूर-जरूर पियावंव । मोर दूध नई आवत रहीस । मय रात-रात रोवत रहेंव । मोर बेटा ह कईसे बांचही । गाय के दूध पिलावव, पेट भर नई पीयय । मंय संसों म सूख के कांटा बन गे रहेंव, फेर भगवान के किरपा ले रमौतीन ह तोला जनम दिस । मोर जी ह हलका होगे । मोला उपाय सूझिस, मंय नौकरी म चल देथंव त लईका ल कोन देखही । डरावत-डरावत एक दिन रमौतीन बहिनी के पास गयेंव अऊ परेसानी बतायेंव । तोर बुआ घलो रहय, कहिस भउजी तंय कुछ पईसा महीना म दे देबे । हमन लईका ल पोस देबो । मोर बात बनगे मंय पहिली दिनी ही दू सौ रूपिया रमौतीन ल दे देंव । तोर बुआ टेटकी ह चन्द्रप्रकास ल गोदी म लिस, रमौतीन कहिस टेटकी दे दूध पीला देथंव । जईसे गोदी म लिस, चन्दा हांसे लगिस । मस्त दूध पेट भर भी के खेले लगिस । पहिली बार भर पेट दूध पाय रहीस । मंय मुस्कावत अपन सिक्षकीय काम म चल देंव । साम के आंव त मस्त खेलत मिलिस । रमौतीन कहिस, दीदी मस्त दूध पीयत हे पर मोर टूरी के पेट नई भरत हे । मय कहेंव बहिनी तोर टूरी के जूठा बांचे दूध ल पिया देकर । मोर बेटा बांच जाही । अईसे करके चन्दू अऊ चन्द्रकला बड़े होय हे । पुस्पा के आँखी ले आँसू टपक जथे, चन्द्रकला घलो सुन के रो डारथे ।
चन्द्रकला कथे, दाई कालि रायगढ़ जाबो, पी. ए. ल टिकट आरक्षण कराये बर कहि दे हंव । दूसर दिन छत्तीसगढ़ एक्सप्रेस से बिलासपुर जाय बर रेल्वे स्टेसन पहुँच जाथे, चन्दा देवी विधायक घलो स्टेसन म मिल जथे । भोपाल से बिलासपुर गप मारत, सोवत पहुँच जाथे, चन्दा बिलासपुर से रायगढ़ अहमदाबाद एक्सप्रेस से पहुँच जाथे । प्रोटोकाल से कार आय रहय, चन्द्रकला देवी, पुस्पा देवी बईठ गे कार म अउ चन्दा देवी ह जीप म सांरगढ़ चल देथे । चन्द्रसेन ह सूटकेस अउ समान ल दूसर जीप म भर के ले आथे । विभागीय अधिकारी, कर्मचारी एस. डी. एम. मन मैडम से भेंट करके चल देथे । रमौतीन दाई ह बढ़िया नीबू के चाय पीलाथे । रमौतीन कथे, बेटी गोशाला के सब गाय मन बीमार म एक महीना के भीतर मरगे । एक महीना होगे, दूध कईसन होथे नई जानन । तोर ददा ह उदास-उदास बईठे हे । तोर कका घलो के पास कोई काम नईए । एक सांस म रमौतीन अपन दुःख ल सुना डारथे । गोशाला ह जीये के आधार रहीस, ओहू लसेठ जी ह छोड़ा दे हे । चन्द्रकला कथे, दाई मोला सब मालूम होगे हे ओकरे सेती आय हंव । घबराय के जरूरत नईए । कोई उपाय सोंचत हंव, आज रात खाये के बेरा बिचारबो ।
पुस्पा कथे रमौतीन बहिनी काबर हदरत हव, घर म खेती किसानी हे ओला एक जूर मिलके करव । खाय के पुरता धान, गेहू, चना हो जाही । रहे बर दुमंजिला मकान हे । रमौतीन कथे, दीदी ये सब तो चन्द्रप्रकास के हे, हमर पास तो ये खपरा वाला मकान रहे बर हावय । सिर छिपाय के जगा हे । पुस्पा कथे, बहिनी ये सब तो मोरे आय चन्द्रप्रकास घलो तोर बेटा आय । चन्द्रप्रकास के सब धन सम्पत्ति ल चन्द्रकला दीदी के नाम करे ल कहे हे । चन्द्रकला ह कथे, माँ भाई के हिस्सा ल मंय नई खांव । यदि देना हे तो आधा हिस्सा ल चन्द्रसेन के नाम म करवा दे । पुस्पा कथे, ठीक हे बेटी जईसे चाही वईसे हो जाही । रात 9 बजे भोजन के बर परछी म पीढ़ा म लाइन से बईठथे । चन्द्रकला कथे, बाबूजी काबर मुँह ल ओरमाय हस, मंय तो हंव न । चन्द्रसेन ल एक बेटा कहिथस, बेड़े बेटा मंय हंव । बाबूजी मंय भोपाल ले सोंच के आय हंव के तुमन बर दूध डेयरी खोलिहंव । का विचार हे सब झन बतावव । चन्द्रसेन कथे, दीदी बहुत बढ़िया सोचे हस । ओतका म हम जीबो-खाबो । रामदेव, कामदेव अउ रमौतीन मन हाँ में हाँ मुड़ ल हला देथे । चन्द्रकला कथे, घर के पीछवाड़ा म पसुपालन बर एक परछी उतरवा देथंव, जेमा दस भईसी बाँधे जा सकय । चारा, भूँसा, पानी के बेवस्था रहय । फर्स ह पक्का रहय । भईसी के दूध ले बेचहा अऊ गोबर ल खाद बना के खेत म डारिहा, धान घलो जादा होही । सबके सलाह मसविरा हो जाथे, भात खा के सो जाथे ।
चन्द्रकला देवी ह पी. ए. ल बुला के भारतीय स्टेट बैंक कृसि साखा, रायगढ़ से डेयरी उद्योग के लिये मैनेजर ल बुलवाथे । मैनेजर ह डेयरी के लिये एक लाख तक लोन देबर तियार हो जाथे । पचास हजार रूपिया सेड बनाये बर अउ पचास हजार रूपिया भंईसी खरीदे बर । चन्द्रकला देवी बैंक के मैनेजर ल फार्म चन्द्रसेन के नाव म भरवा देधे अउ गारेंटर अपन बन जाथे । पचास हजार रूपिया मार्जिन मनी जमा भी कर देथे । दूसर दिन मिस्त्री बुला के घर के पीछवाड़ा म परछी बनवा देथे । बैंक लोन म दस भंईसी मुर्रा नस्ल के हरियाणा से दो ट्रक म मंगवाथे । बैंक मैनेजर ह भैंस मालिक ल एक लाख के ड्राफ्ट दे देधे । भईसी मन के बीमा भी करवा देथे । सब भंईसी के कान म छल्ला पहिना देधे । दस भंईस के एक सौ बीस लीटर दूध होत रहीस । मस्त चारा-दाना, रामदेव अउ कामदेव अउ चन्द्रसेन खिलावय । दूध डेयरी चल निकलिस, एक साल भर म एक लाख रूपिया बैंक लोन ल छूट दीस । अच्छा दूध के धंधा ह चल निकलिस ।
चन्द्रकला देवी ह डेयरी के नाम – ‘सतनाम डेयरी’, प्रोप्राइटर ‘चन्द्रसेन यादव’ रखे रहय । ऐ बछर गेबर खाद डाले ले धान के फसल घलो जादा होईस । घर म धरे के जगा नई रहय । आयीस त लक्ष्मी ल बम्फर के, एकदम चकाचक होगे । रायगढ़ सहर म चन्द्रसेन दूधवाला के नाम से फेमस होगे । सुद्ध दूध, दही, मही, घी भी बनाय लगीन । आस-पास के सहर म घी, दही के माँग बहुत रहय । सतनाम डेयरी नाम के अनुसार काम भी करय । दूसर से दाम भी कम लेवय । पूरा परिवार जईसे गोसाला म काम करय वईसे सब जुर मिल के साफ सफाई, गोपर फेंकाई, दूध दुहाई अउ बेचाई । सतनाम डेयरी से ग्राहक मन संतुष्ट रहय । रामदेव यादव परिवार कई बछर ले गोसाला के दूध बेचत रहीन, सब सेठ, साहूकार, अधिकारी मन जानत रहिन ।
चन्द्रकला देवी ह दउरा म सरिया जाथे । गाँव-गाँव घर-घर लोगन से सम्पर्क करथे । कई विरोधी पार्टी वाला मन कहय, अब चुनाव आवत हे त घर घर घूमत हे अउ पाँच साल कहाँ रहीस । चन्द्रकला कथे, भाई हो तुमन जीतवाय रहय त मंय मंत्री बनगे रहेंव, मंत्री तो पूरा परदेस के होथे । मोर चुनाव क्षेत्र के साथ पूरा मध्यप्रदेस ल देखत रहेंव । मंय तो हर महीना आवत रहेंव, भले ही आप लोगन से नई मिल पायेंव । चन्द्रकला देवी नमस्कार करके आगे बढ़ जावय । महिला मंडल के सदस्य मन कर्मठ कार्यकर्ता रहय । जिंहा जावय महिला मन, उहाँ आरती उतार के सुवागत करय । महिला मंडल के सदस्य मन फेर चुनाव म खड़े होय बर कहीन । एक चुनाव म अ जीतवाबो । सरिया क्षेत्र म चन्द्रकला देवी के पक्ष म माहौल रहय । जतका बिकास चन्द्रकला के कार्यकाल म होईस, आज तक नी होय रहीस । चन्द्रकला देवी एक हफ्ता गाँव-गाँव के भारी दौरा करके सरपंच मन के दस्तखत कराके रख लेथे । चुनाव तियारी के शुरूआत कर देथे ।
गाँव के महिला मंडल के प्रमुख सदस्य मन ल पिछले चुनाव म प्रचार करे बर सायकल देय रहिस । सब कहीन ए साल अच्छा सायकल देबे, चन्द्रकला देवी । चन्द्रकला देवी कहिस, टिकिट मिले के बाद सब झन ला सायकल देहूँ । सब झन गाँव-गाँव, गली-गली परचार करीहव । चन्द्रकला देवी जनसंपर्क करके सारंगढ़, चन्दा देवी विधायक के पास जाथे । मधु, निर्मला, गुंजा सब महिला मंडल के सदस्य मन ल बुलवा लेथे । मधु नगरपालिका के अध्यक्ष बन जाथे । मधु अउ महिला मंडल के सदस्य मन एकमत हो के चन्दा देवी ल विधायक के टिकट फेर ए साल मिलय के प्रस्ताव पारित करीन । पूरा राज्य म महिला उत्थान के काम म सरिया अउ सारंगढ़ माडल बने हे । चन्दा देवी के मार्गदरसन अउ मेहनत के बल पर माडल बने हे । चन्दा देवी ह चाय नास्ता कराथे । सब झन संझौती बेरा म घर चले जाथे ।
चन्द्रकला कथे, मंय रायगढ़ जाथंव बहिनी । कार म बईठ के रात 10 बजे पहुँचथे । गनमेन अउ पी. ए. रेस्ट हाउस म रूक जाथे । चन्द्रकला देवी अपन घर म रूकथे । पुस्पा अउ रमौतीन दाई ह रस्ता देखत रहीन । चन्द्रकला कथे, माँ मंय जेवन जे के आये हंव । चन्दा बहिनी जेवन बिना आन नई देवय । मोला एक गिलास गरम दूध देवव। हाथ मुंह धो के कुरसी म बईठ जाथे । पुस्पा दाई ह हाल चाल पूछथे, सब ठीक हे बताथे । चन्दा देवी विधायक हे ओकर घर म सब चीज उपजथे । मंय आधा दिन तो ओकर घर खाय हांवव, बढ़िया प्रेम से खिलाथे । गपसप मारत चन्द्रकला सो जाथे ।
रामदेव ह दूसर दिन रेल से सक्ती जाथे, सक्ती म दमउरहरा जाथे । उहा राउत परिवार म टूरी बाढ़े रहय, उमर तीस साल के उपर होगे रहय । सुन्दर गोरी नारी, ऊंच पूर, नाक-नक्शा बने रहय । रामदेव ह कंठी राउत ल कहिथे, तोर नोनी ल पसंद कर लेंव, मोर लड़का ल लेके रविवार के दिन आवत हंव । ओही दिन फलदान, सगाई, मुँह देखाई कराबो । रामदेव के बढ़िया सुवागत करथे । रामदेव दूसर दिन रेल से रायगढ़ आ जथे । रमौतीन अउ चन्द्रसेन ल बताते, कंठी राउत के दस एकड़ जमीन अउ पचास से जादा गाय, बईला हे, एक बदरी जंगल म चरे गय हे । बने-बने घर द्वार हे, पूरा घर ल ओही सम्हारत हे । बने चोर होगे हे । रमौतीन कथे, चन्द्रसेन घलो तो जादा उमर के होगे हे । पुस्पा देवी ह सुन के खुस हो जाथे । चन्द्रकला देवी घलो मीटिंग से आ जथे, बहुत खुस होथे । चला बहुत दिन के बाद म घर म बिहाव होत हे । रामदेव ह चन्द्रकला ल बताते कि बेटी ईतवार के दिन चन्द्रसेन ल लेके जाबो । फलदान के समान खरीद लेबे, एक जीप किराया म ले लेबो । चन्द्रकला कथे, बाबूजी तंय फिकर झन कर सब ठीक हो जाही ।
चन्द्रकला देवी ह पुस्पा देवी दाई ल बाजार ले के जाथे । बाजार से लूगरा, पोलखा दू जोड़ी सोना के अंगूठी, पैर पट्टी, झुमका खरीद लेथे । ईतवार के दिन सब झन कपड़ा पहिर के तियार हो जथे । चन्द्रकला देवी ह होटल से पाँच किलो मोतीचूर के लड्डू मंगवा लेथे । सेवफल पाँच किलो, केला, संतरा घलो डाली म रखवा लेथे । जीप अऊ कार म रायगढ़ से निकल जथे, सड़क खराब होय के कारण से दू घंटा म दमउदहरा पहूँच जथे । ठीक बारह बजे पहुँचथे । कंठी राउत, ह अपन सगा, संबंधी मन ल गाँव वाला मन ल बुला के रखे रहय । लगभग बीस आदमी जूरे रहय । घर के परसार म खटिया बिछा दे रहय, घर के भीतर परछी म खटिया चार पाँच ठन बिछा दे रहय । कंठी राउत अउ ओकर भाई महिंगल, सुधेराम, बुधेराम, गाँव वाला मन एक-दूसर के पायलगी करके जोहार करीन । महिला मन के घर के अंदर दौनामांजर ल लेके बैठाईस । बने घर समरे पकड़े रहय । दौनामांजर ह सबके टपाटप पाँव परिस । चन्द्रकला ह पहिचान लेथे, तंहि ह हमर बहू बनत हस । दौनामांजर लजावत हाँ म सिर हला देथे । महिला मन ललोटा म पानी देथे । गोड़ हाथ धोये बर कुआँ बारी कोती ले जाते, कुआँ से पानी निकाल के पैर धोवाथे । दो तीन एकड़ म बारी अउ खलिहान, कोठार रहय । बरे किसान, पसु पालक रहय । घर घलो चारों ओर घेराय रहय, अंगना के बीच म तुलसी चौरा रहय । अंगना म पथरी फरसी लगे रहय । कंठी राउत, आस-पास के सम्मानित किसान रहय । चन्द्रकला, पुस्पा देवी देख के खुस हो जथे । अंगना के परछी म बईठारते । दौनामांजर के दाई मंगली कथे दूकलहीन, समारीन, देवकी चार-पाँच महिला मन गाँव के आ जथे । पायलगी करके खटिया अउ पीढ़ा म बईठ जथे ।
कंठी राउत के घर के दूवारी म लाल बत्ती के कार देख के लईका मन के भीड़ लग जथे । गाँ म सोर उड़ जथे, कंठी राउत के घर मंत्री आय हे । गनमेन अउ पी. ए. गाड़ी म बईठे रहय । ड्राईवर ह लइका मन ल भगावत जाय, सब झन ह कार ल छू-छू देखय । धीरे धीरे स्कूल के गुरूजी, पटवारी, ग्राम सेवक, नर्स सबआ जाथे । कंठी राउत सब ल परछी म बईठाथे । सब झन ल चौंगी, बीड़ी देईस । सब झन जाग गे कि लड़खी देखे आये हे, आज फलदान हे । कंठी राउत ह बताईस कि रायगढ़ से आय हे, लड़का के बहिनी मंत्री हे । दौनामांजर के भाई सुखराम अउ कका महिंगल ह चाय-पानी लेके आईस । सब झन ल पिलाईस, कंठी राउत भोजन के पहिली से तियारी कर डारे रहय ।
रामदेव चन्द्रकला ल कईथे, बेटा चाय पानी तो पी डारेन, फलदान के नेंग करके जेवन जेबो । कारज हो जाय तो खाबो । कंठी राउत ल कईथे, बाबूजी ह कहत हे फलदान हो जावय, ओकर बाद खाना खाबो । कंठी राउत कईथे, बेटी पंड़ित महराज ल नई बुलाय हन, दूसर गाँव म रईथे । चन्द्रकला कईथे, बाबूजी हमन लाय हन न । पुस्पा पांड़े हावय, कारज पूरा कर देही । तुमन जईसे चाहत हंव । कंठी राउत ह अंगना म परछी म चादर बिछा देथे । एक डहार लड़की वाले, एक डहार लड़का वाले मन बईठ गे । पुस्पा पांड़े ह महाराज बनके कारज करीस । बीच म चौंक पुर के कलस मढ़ाईस, भगवान के फोटो रखीस, अगरबत्ती धूम के हूम दीस । वर-वधू ल बईठाइस । चन्द्रकला देवी ह कार से लट्टू, केला, सेव, जेवर-गहना ल मंगाईस । पुस्पा पांड़े ह दूनों झन ल अगरबत्ती जला के पूजा कराईस । एक-दूसरे के अंगरी म सोना के मुंदरी पहिनाईस, सब कोई ताली बजा के बधाई देईन । लड़की के गोदी भराई के रस्म घलो पूरा करीन । वर पक्ष के मन रामदेव ह सबसे पहिली दो सौ रूपिया वधू ल देईस अऊ आसीस देईस । दौनामांजर ह पाँव परिस । चन्दा देवी, कामदेव अउ पुस्पा देवी ह पईसा धराईन । वधू पक्ष के मन चन्द्रसेन ल रूपिया देईन । बर-वधू ल कहिन, सबके पाँव छू के आसीरबाद ले लेवव ।
पुस्पा देवी ह लड्डू, केला, सेव ल सब झन ल बंटवा देथे, बांचे लड्डू, केला, सेव ल घर म भेजवा देथे । समधी भेंट रामदेव, कामदेव, कंठी, महिंगल गले मिल के करथे । समधी भेंट के बाद सब जुटे सगा संबंधी मन ल जेवन जेय ल कहिथे । परछी म चादर बिछा के लाइन से बईठा देथे । महिंगल, सुधेराम, बुधेराम अउ ओकर लड़का मन भोजन परोसथे । इक्कीस प्रकार के पकवान, रोटी पोरसिन । छत्तीसगढ़ी भोजन खा के तृप्त हो जथे । गाय के शुद्द घी म पकाय रहय, फेर उपर के राहेर दार म चम्मच भर के घी डालय । कंठी राउत के जय जायकार होगे । सब झन भोजन करके बईठक म आ जथे । चन्द्रकला देवी ह सादी के मुहुरत कब करबे कहिस । पंचांग देख के पुस्पा पांड़े ह कहिस, बसंत पंचमी के दिन सादी के मुहूरत हे । कंठी राउत कहिस, ठीक हे । चन्द्रकला देवी कहिस, बाबूजी गायत्री परिवार के रीति रिवाज से नेंग होही, यदि तुमन चाहत होहू त गायत्री मंदिर म बिहाव कर डारबो जादा खर्चा नई होही । कंठी राउत कहिथे, तेल हरदी तो चढ़ाय ल पड़ही । चन्द्रकला कथे, अपन-अपन घर म वर-वधू के तेल-हरदी चढ़ाबो बस सात फेरा गायत्री मंदिर म होही । बिहाव तय हो जाथे ।
चन्द्रकला कथे, अब छुट्टी देवा जाय बर । दौनामांजर कथे दीदी दमउदहरा ऋषभदेव तीर्थ थोरकन दूरिहा म हे, चला देखा देथंव । कार, जीप म बईठ के दमउदहरा देखते, बहुत मनोहारी दृस्य रहय । पहार से जल प्रपात बन के पानी गिरत रहय । दहरा के रूप म पानी बारो महीना भरे रथे । साफ पानी, सीतल जल रहय । सामने के पथरा, पत्थर के चट्टान म पाली भासा म लिखे हावय । पं. लोचन प्रसाद पांड़े जी ह प्राचीन महाभारत, रामायण काल के बताय हे । बहुत प्राचीन सिलालेख हे । जैन धर्म के ऋसभदेव महाराज यहाँ तप किये थे । मैकाल पर्वत श्रंखला बहुत प्राचीन है जो कि अमरकंटक से रायगढ़ा, उड़ीसा, बिहार चले गय हे । बहुत मनोहारी स्थान हे, पर्यटन के लिए देस विदेस के पर्यटक आथे । दौनामांजर कथे, दीदी मंय रोजिना झरना म स्नान करे आथंव, बहुत मजा आथे । हमर कई बरदी गाय, गौरा ले चराय बर पहाड़ के अन्दर ले जाय गे हे, गरमी म नीचे लाहय । चन्द्रकला देवी कथे, तोर बिहाव अब होवत हे अच्छा लउहा-लउहा आबो । अब हमन ल रायगढ़ जाना हे, छोड़व । कंठी राउत ह सब झन ल धोती, लूगरा भेंट करथे । साम के पाँच बज गे रहय, दमउदहरा से सक्ती रात आठ बजे पहुँचथे । रात म जेवन जेके सो जथे । रमौतीन ल रामदेव कथे, बिहाव के तियारी कर, बसंत पंचमी म भांवर परही । रमौतीन कथे, कतका दिन बांच हे । रामदेव कथे, एक हफ्ता बांचे हावय । रमौतीन कथे, डोकरा अतका लउहा कईसे करबो तियारी । बिहाव पत्रिका छपवाय ल लगही । रामदेव कथे चन्द्रकला ह सब कर डारही, तंय संसो फिकर झन कर । तोर मईके मंय चल जाथों, पूरनिमा ल टेलीपोन से बुला लेबो । चन्द्रप्रकास ल टेलीफोन से सूचित करबो, सब आ जाही संसो झन कर । सब बढ़िया अच्छा ढंगसे हो जाही । रमौतीन कथे, बेटा के बिहाव करिहंव त संसो तो करना चाही । रामदेव कथे, बेटा के बिहाव बुढ़ापा म होत हे, मड़वा म बने नाचबे डोकरी । रमौतीन कथे, बेटा के बिहाव होथे काबर नई नाचिहंव, पागी छोर के नाचिहंव । मोर आखिरी बेटा के बिहाव होते हे । मोर दू टूरी मन के बिहाव म नाचे नई पायेंव । जरूर चन्द्रप्रकास के बिहाव म नाचे रहेंव । रामदेव कथे डोकरी सब ठीक हो जाही । रात म गप मारत सो जथे ।
चन्द्रकला देवी ह प्रिंटिंग प्रेस वाला ल घर म बुला के पत्रिका छापे बर आदेश दे देथे, दूसर दिन छापके देथे । चन्द्रकला के पी. ए. अउ स्टॉफ कर्मचारी मन नाम व पता लिख के डाक म डाल देथे । रायगढ़ के पत्रिका ल चपरासी अऊ चन्द्रसेन खुद जाके बाँट देते । चन्द्रसेन के कपड़ा घलो सिल के तियार आ जथे । बसंत पंचमी से तीन दिन पहले मड़वा गड़ जाथे । पूरनिमा ह जबलपुर से रायगढ़ चार दिन पहिली आ जथे । सुनील घलो साथ आ जथे । चार बच्चा के आय से घर किलकारी से गूंजे लगथे । चन्द्रप्रकास रायगढ़ आ जथे । डॉं प्रेमलता अउ चार लईका संग म लाय रहय । डॉ. प्रेमलता के माँ पिताजी घलो आय रहय । रमौतीन के मायके के भाई भौजी आगे । पुस्पा देवी ह सब लईका संग मस्त खेले लगिस । चन्द्रकला ह बिहाव के पूरा समान खरीद लिस । भोजन पकाय बर रसोईया चमन हलवाई ल लगा देधे । घर के अँगना म मड़वा गड़ गे, टेंट लग गे । घर के सामने बड़े टेंट म एक सौ कुरसी घलो लग गे रहय । एकदम झकास घर दिखत रहय । दूनो घर म झालर झिलमिलात, चमकत रहय । लाउडस्पीकर म बिहाव गीत बजत रहय । घर अंगना म आदमी, औरत, लईका भर गे रहय । बढ़िया खुसी के माहौल रहयष आसपास के पढ़ोसी मन आवत रहय ।
पुस्पा कथे, चूलमाटी के समय होत हे । चन्द्रकला ह रमौतीन दाई बर पोतिया लूगरा (कोसा), पुस्पा पांड़े बर पोतिया लूगरा, लूगरा कांध के डार के पाँव परिस । पूरनिमा, प्रेमलता अउ चन्दा देवी ल बनारसी लूगरा देईस । जतका पहुना आय रहय, सब ल लूगरा धोती देईस । पूरनिमा ह पर्रा म दीया जला के नवा लूगरा पहिर के निकलिस । प्रेमलता, चन्दा देवी, रमौतीन, पुस्पा देवी घलो नवा लूगरा पहनीस । जतका महिला पहुना रहीन सब लूगरा पहरिन । सुनील ह कुदारी, सब्बल माटी कोड़े बर चपराली ल पकड़वाईस । मुंडहर घर से पर्रा बोह के पूरनिमा निकलिस, पाछू-पाछू रमौतीन सब महिला मन संग बिहाव गीत गावत मड़ला ले निकलीन । चन्द्रकला देवी देवी ह चन्दा देवी के संग चलत रहीस । तरिया के पार म पहुँचीन । पीपर रूख तरी माटी के पूजा अगरबत्ती, धूप जाल के पूरनिमा ह करथे । प्रेमलता, चन्दा सब झन धरती माँ के पूजा करथे । सुवासा बने सुनील ह गैंती, सब्बल रखथे ओकरो पूजा, आरती उतारथे । गैंती ल पाँच हाथ पकड़ के माटी कोड़ के नेंग करथे ।बिहाव गीत –
तोला माटी कोड़े ल नई आवय सुवासा धीरे-धीरे
अपन तोलगी ल छोर धीरे-धीरे
पाँच कुदारी मारके माटी खोदते । माटी ल रमौतीन दाई ह अपन अंतरा म झोंकथे । पुस्पा, प्रेमलता ह माटी अंचरा म झोंकथे । माटी पूजा के बाद गीत गावत, मंगल गीत गावत घर आ जथे ।
सुवासिन पूरनिमा ह बढ़ई घर से मंगरोहन लाथे । पहिली से बाजार ले कूड़ा, करसा खरीद के रामदेव ले आथे । रात आठ बजे चन्द्रसेन के तेल-हरदी चढ़ाते । तेल, हरदी, दाई, भउजी, काकी, मामी बहिनी सब तेल चढ़ाथे । बिहाव गीत से अंगना गमकत रहय । सब लईका मन खेलत-कूदत रहय । तेल चढ़ाय के बाद चन्द्रसेन ल मड़वा ले पूरनिमा अउ सुनील ह घर म ले जाथे । घर म बहुत दिन के बाद मड़वा गड़े रहय । घर म खुसी छागे रहय ।
बिहाव गीत –
एक गाँठ हरदी पीसे चक चंदन हो पीसे चक चंदन,
होत मोर दुलरू के बिहाव ।
एक तेल चढ़गे, लाला अहिबरन के हो,
लाला अहिबरन के ।
चन्द्रसेन के कपड़ा धोती, बनियान भींग गे रहय । हरदी, तेल से कांपत रहय । टावेल से पानी ल पोछिस अउ उपर से साल ओढ़िस । चन्द्रसेन घलो चरेर होगे रहय । रात म भोजन करके सोगे । जेला जहाँ दूनों घर म जगा मिलिस, सूतगे रहय । चन्द्रकला देवी, चन्दा अऊ प्रेमलता, पूरनिमा अलग कमरा म लईका मन ल लेके सूतगे । चन्द्रप्रकास, सुनील, समारू सब झन अलग कमरा म सूतगे । बांच गे रहय रमौतीन, पुस्पा रंघनी घर के परछी म सोगे । रामदेव अउ कामदेव, प्रेमलता के पिताजी एम. आर. भारद्वाज परछी म सूतगे । रात के बारा बज गे रहय, रसोईया मन घर चले गीन ।
बिहाव के दूसर दिन भर कई तेल हरदी चढ़ाईन । दोपहर म महिला मन हरदाही खेलिन । एक दूसरे ल हरदी, तेल लगाईन । पूरनिमा ह सुनील ल कस के हरदी लगाईस, सुनील घलो कम नई रहय ओहू ह कस के हरदी तेल लगाईस । चन्द्रकला देवी ल चन्दा देवी ल प्रेंमलता अऊ पूरनिमा हरदी लगा के तेल मालिस करीन । घर भर म लोग, लईका मन हरदी म पहिचान नई आवत रहय । सिरफ आँखी ह जुगुर जागर बरत दिखय । रामदेव, कामदेव ल रमौतीन लगाईस । एम. आर. भारद्वाज ल पुस्पा देवी ह समधी कहिके लगाईस, मड़वा म समधीन ल छुये के छुट रहिथे । पहिली बार तो समधी ल छुवत हंव, मंय तो बुढ़िया हंव समधी जी लगाय देवव हरदी । प्रेमलता के माँ आ जथे, कथे बने लगावव ह समधी । बुढ़वा ह जवान हो जाय । पुस्पा देवी ह परणाम करके चल देथे । प्रेमलता के माँ ह घलो हरदी-तेल पीठ म लगा देथे । सब झन मिल के तरिया म नहाय ल चल देथे ।
चन्द्रकला देवी अउ चन्दा देवी, प्रेमलता ह घर म स्नान कर लेथे, बाकी सब झन नहाय बर तरिया, नदिया चल देथे . सब झन अंगना म बईठ के जेवन खाथे । ठाढ़ बेरा म सरिया ले जमुना, महिला मंडल के सदस्य मन सारंगढ़ से मधु जीप म दस महिला के आ जाथे । चन्द्रकला देवी ल बधाई देथे, भाई के सादी बर । मधु महिला संगीत के बेवस्था म लग जाथे । सब पुरूष मन घर से बाहर चल देथे । फेर सुरू हो जाते महिला गीत संगीत । सिनेमा के धुन म बिधुन होके सब महिला मन मड़वा म नाचत रहय । पुस्पा देवी अउ रमौतीन घलो पर्रा धरके झूम के नाचिन । मधु कहिस, चन्दा अउ चन्द्रकला दूनो दीदी चलव नाचव । भाई के बिहाव करत हव, फिल्मी गीत म नचवाथे . घर म संगीतमय वातावरण म महिला मन आनंद लेथे । हास परिहास, नाटक, साहेब, दरोगा, कलेक्टर बन के मनोरंजन करीन । चन्द्रकला देवी ल कहीन दीदी तोर बिहाव नई होय हे, तेल हरदी नई चढ़े ऐ । आज तोला हरदी तेल चढ़ा देंथन । मधु, जमुना देवी, महिला मंडल के दस सदस्य अउ चन्दा देवी ह अंदर-बाहर कपड़ा के तेल हरदी लगा के किचकिचवा के नहवा देथे । सब महिला मन तेल-हरदी चढ़ा के नचवाईन, मस्त ठुमका लगा के नाचिस ।
मधु ह कथे, दीदी घर जाथन, मजा आगे आज । बहुत दिन म खेले कूदे म, नाचे गाय म । चन्द्रकला कथे, भोजन करके जावा न । रसोईया ल कथे, भईया सब झन ल भोजन करावव । दार-भात, सब्जी-पूरी खवाथे । खाना खा के सब महिला मन सरिया, सारंगढ़ चल देथे । चन्द्रकला कथे, परसो रिसेप्सेन रखे हन, सब झन ल लेके आबे । चन्द्रकला देवी से आफिस के कर्मचारी, अधिकारी मन बधाई देय आत रहय । पार्टी के नेता, कार्यकर्तागण मन बईठे, आवत जात रहय । कामदेव सब ला चाय नास्ता, फल मीठा खवावय, चाय पिलावय । मस्त धमा चौंकड़ी, लईका मन करत रहय । घर, अंगना, दूवार भरे रहय, घर म आनंद ही आनंद रहय ।
तीसर दिन दो बर अउ जीप, कार पाँच-छ ठन म लगभग दो सौ बराती ले के दमउदहरा पहुँच जाथे । बैण्ड बाजा स्पेसल ले जाय रहय । चन्द्रकला देवी ह पुस्पा देवी, चन्दा देवी अउ कई बड़े अधिकारी, नेता मन ल कुरसी म बईठाय रहयष बाकी बराती मन ल दरी म बईठाईस । मस्त चाय पान, नास्ता कंठी राउत ह कराईस । बारात ल बाद म परघाईस । बिहाव के नेंग गायत्री मंदिर म गायत्री परिवार के अनुसार कराईस । सात फेरा म सात वचन लिन । पति पत्नी के अटूट बंधन म चन्द्रसेन अउ दौनामांजर बंध गे । चन्द्रकला देवी ल सब अधिकारी मन बधाई दीन । नेता, अधिकारी, कर्मचारी सब झन बधाई दे के अपन-अपन घर चल देथे । दिन म बिहाव पूरा हो जथे । दोपहर म भोजन कंठी राउत बढ़िया छप्पन भोग बनवा के रखे रहय । सब बरतिया मन ल अंगना अउ कोठार म बईठाय के शुद्ध घी के पकवान खवाईस । बरतिया मन छप्पन भोग खा के तृप्त हो जथे । घरतिया, बरतिया सब एक संग बईठ के दोना-पत्तल, पतरी म खाईन ।
दाईज म टीके रहय, झांपी, टुकनी, पाँच हजार रूपिया, पचहर दाईज, पाँच गाय लागत, पाँच बोरा धान, एक एकड़ जमीन देय रहय । चन्द्रकला कथे, बाबूजी हमन ल दाईज म कुछ नई चाही, ए मन ल हमन का करबो । रामदेव कथे, बेटी जो ले जा सकत हन ओला ले जाबो, बाकी धान, गाय ल रहेन देथन । जमीन ल चन्द्रसेन के नांव म चढ़ा देहा । दौनामांजर ल बिदा कराय के समय बहुत रोथे । दौनामांजर, माँ, भाभी, सहेली सबो के कले मिलके बहुत रोथ । लड़की मन आज से पहुना बन जाथे । बिदाई के नेंग करके चल देथे । बस, कार, जीप म बईठ के बराती मन दमउदहरा से रायगढ़ रात म आठ बजे पहुंचथे । सब अपन-अपन घर चल देथे । घर के पहुना मन बांचे रईथे, रात के भोजन करके सो जाथे ।
रामदेव रमौतीन ल कथे, कस डोकरी घर सुन्ना रईसे । मड़वा म बने डींड़वा नाचे के नहीं । रमौतीन कथे, काबर मंय डींडवा नई नाचिहंव, मोर बेटा के बिहाव होत हे । मोला अड़बड़ मजा डींडवा नाचे म आईस । अड़ोस-पड़ोस के महिला मन आ गे रहिन । बड़ नाचेन, सब महिला मन बने नाचिन, मजा आ गे । रामदेव कथे, ठीक हे टूरा के बिहाव म आनंद-मंगल मन म उछाह तो होना चाहिए । अब अंगना म कब मड़वा परही पता नहीं । रात म गपशप करत डोकरा डोकरी सो जाथे ।
दूसर दिन रिसेप्शन रखे रहय, चन्द्रकला देवी ह सरिया क्षेत्र के महिला मन ल निमंत्रण दे रहय । चुनाव होने वाला रहिस । सारंगढ़ अउ सरिया क्षेत्र के महिल मंडल के सदस्य मन बरदी के बरदी दल के दल आय रहय । चन्द्रकला देवी ह बढ़िया भोजन के बेवस्था करे रहय, बहुत पंडाल लगे रहय बिजली के रोसनी म जगर-मगर बरत रहय । पंडाल अउ सड़क म कई हजार के भीड़ जुटे रहय । गाँव वाला मन पंगत म बईठाय के, दरी म बईठाय के दोना पत्तल म भोजन खवाईस । दो से तीन हजार आदमी औरत मन खाना खाईन । चन्द्रकला देवी ल भाई के बिहाव के बधाई देत रहीन । वर-वधू ल गिफ्ट अउ लिफाफा घलो पकड़ावत जावय । रात के बारह बजे तक भोजन के बेवस्ता चलत रहीस । सहर के मेहमान मन ल एक पंडाल म बफे पद्धति से भोजन करवाईस । चन्द्रकला देवी के वाहवाही हो गे । रायगढ़ सहर म धूम-धाम से बिहाव होईस । अतका भीड़ कभू नही होय रहीस । पुस्पादेवी, रमौतीन, प्रेमलता, पूरनिमा, सुनील, चन्द्रप्रकास अऊ घर के पहुना मन सबसे आखरी म भोजन करीन । लईका मन बढ़िया सिनेमा के गाना म नाचत-झूमत रहीन, टूरा-टूरी मन डिस्को डांस नाचत रहीन । बड़े मन हांस-हांस के लोटपोट होगे रहीन । रात के एक बज गे, भोजन करके वर-वधू ल घर म ले जाथे ।
रमौतीन अऊ पुस्पा कथे, आज बने दिन हे सुहागरात बर, घर दे दव । पूरनिमा ह एक कमरा ल बढ़िया सजा देय रहय . चन्द्रसेन अऊ दौनामांजर के जीवन के सुरूवात सुहागरात से हो जथे, दो सरी अउ एक प्राण हो जथे । संग-संग जीये, मरे के कसम खाथे, दौनामांजर बहुत खुस हो जाथे । चरेर उमर के बिहाव होय रहय, गाँव के दुनियादारी ल सीख गेरहय . रात म गपसप करत सोगे । रात म देरी से सोय म बिहनिया 9 बजे जागीस । पूरनिमा ह चाय लेके गईस । पूरनिमा ह गुडमार्निंग कहिस, चाय बिस्कुट ल स्टूल म रख के आगे । दौनामांजर अऊ चन्द्रसेन फ्रेस हो के चाय पीईन । चन्द्रसेन कमरा म बाहर, सुनील, चन्द्रप्रकास अउ पहुना मन संग आके बईठ जथे । सुनील ह बधाई देथे । चन्द्रसेन कथे, सब ठीक-ठाक हे । अच्छा हे, चरेर उमर के बिहाव कतका जोर मारही, सुनील हांसत-हांसत लोटपोट हो जथे ।
चन्द्रसेन सब पहुना मन चाय-पानी पिलाय लगथे । मड़वा ह भरे रहय . लईका मन घलो सोय रहय . अड़बड़ नाचे-कूदे रहय । दस गियारा बजे तक सोवत रहीन । रमौतीन दाई ह दोपहर के भोजन के तियारी म लग जाथे । पूरनिमा ह दौनामांजर ल कथे, भउजी नहा धो के, पूजा-पाठ करके रंधनी म चल भात रांधे ल परही । दौनामांजर लउहा तियार हो जाथे । रमौतीन ह घर के देवता-धामी ल अगरबत्ती, धूप, होम देवाथे । तुलसी चौरा म दीया, अगरबत्ती से पूजा कराथे । फेर रंधनी घर ले जाथे समझाथे, बेटी मोर सास ह जो मोला बताय रहीस तोला बतात हंव, घर के चाबी ले । आज ले तंय घर के मालकिन अस । जो पका के देबे ओला मंय खा लेहूँ । पुस्पा देवी घलो समझाथे । दौनामांजर दूनों झन के पाँव म गिर जथे । पाँव परत हो दाई हाँ, मोला आसीस देवव । दूनों झन, दूधो-नहाओ, पूतो फलो के आसीस देथे । दौनामांजर ल उटा के छाती म लगा लेथे । रमौतीन कथे, बेटी हमन कतका दिन के पहुना आन, कतका दिन जीयत हन । तोर बेटा के मुँह देख के मरबो, तभे हमन ल मुक्ति मिलही । दौनामांजर ल रंधनी घर म सब समझा देथे ।
पूरनिमा ह भउजी के संग खाना बनाय लगथे । भउजी के कान म पूछथे, भउजी भईया ह बने मया करीस । भउजी हां म सिर हला देथे । पूरनिमा कथे दीदी जाग गे, रंघनी घर म आवत हे । चन्द्रकला देवी रंधनी घर म पीढ़ा म बईठ जथे । दौनामांजर पाँव छूथे, आसीस देथे । बछर भर म गोदी म बाबू खेलय । दौनामांजर ल छाती म लगा लेथे । खुसी के आँसू छलक जथे । चन्द्रकला देवी पीढ़ा म बईठ के चाय पीथे । साग ल पूरनिमा के संग साफ करे लगते, मटर ल छीले लगथे । बढ़िया ताजा मटर मीठ-मीठ लगत रहय । पूरनिमा घलो खात जावय । थोरिक देर रंधनी म बईठ के चन्द्रकला अपन कमरा कोती आ जाथे । सब पहुना मन संग अंगना म बईठ के काम बूता भोजन के बेवस्ता म लग जाथे ।
चन्दा देवी ह कथे दीदी अब बिहाव ह निपट गे, मंय ह घर जाहंव कहत रेहेंव . चन्द्रकला देवी कथे, बहिनी नवा बहुरिया के हाथ के जेवन जेय के जाव । बेचारी ह कतका मेहनत करके भोजन बनावत हे । खीर, तसमई, पुड़ी, दार-भात, साग कतेक जिनिस के व्यंजन बनावत हे । चन्दा देवी कथे, दीदी बने हुसियार पतोथिया हस । मोर जहुरिया होही दौनामांजर ह । चन्द्रकला कथे, तंही ह उमर ल पूछ के बता । रंधनी घर म जा के दौनामांजर ल पूछथे, बहनी तोर जनम तिथि का हे । बताथे दीदी मोर उमर ह उन्तालीस, चालीस चलत हे । चन्दा कथे तब हो बहिनी पाँच बछर छोटे अस । चन्द्रकला कथे बहिनी एक बछर म दू लईका बिया डारही । जुड़वा होही त चार लईका मिल जाही । दौनामांजर सरमा जथे, दीदी काबर चार-चार लईका होवात हव ।अभी मंय खेले खाहंव, मौज मस्ती करे के बाद लईका बियाहंव । चन्द्रकला कथे, बहु तोर सास ह तोर लईका के मुँह देख के मरहूँ कहत हे, नई तो मोर आत्मा ह भटकही कहत हेत कईसे करबे । दौनामांजर कथे, भगवान जईसे हमन राजी हन ।
चन्दा देवी अउ चन्द्रकला देवी रंधनी घर म पीढ़ा म बईठ के खीर-पुड़ी, बरा-भजिया, दार भात, साग खाते । बढ़िया सुवादिष्ट खाना पकाय रहय, दूनों झन मस्त भरपेट भोजन खाके आसीस, देईन . घर भर के पहुना मन ला भोजन कराथे । पूरनिमा, प्रेमलता, दौनामांजर बईठ के संग म खाथे । पूरा परिवार भोजन करके संतुष्ट हो के बधाई देथे । दौनामांजर मन लगा के जेवन बनाय रहय । लईका मन के किलकारी के घर-अंगना गूंजत रहय । भोजन करे के बाद म चन्दा देवी ह सारंगढ़ चल देथे । चन्द्रकला देवी पुहना, प्रेमलता, पूरनिमा के संग बईठ के गपबाजी ठट्ठा करेय लग जथे । दूसर दिन चन्द्रप्रकास, सुनील रायपुर अउ जबलपुर रेल से परिवार सहित चले जाथे । घर ह सुन्ना होगे रहय । घर के सामने पंडाल ह उजड़ गे रहय, बचे खुचे समान ल टेंट वाला मन ले जात रहय ।
चन्द्रकला देवी ह सबके हिसाब चुकता करीस । बिहाव म लगभग एक लाख के ऊपर खरचा होय रहय । चन्द्रसेन अपन डेयरी चलाय लगथे, डेयरी के धंधा से बने फायदा होत रहय । बैंक के करजा हर महीना किस्त म जमा करत जावय, दूध के धन्धा चल निकलथे । बढ़िया फायदा होवत रहय । खेती-किसानी से खाय बर आनाज धान, गेहूँ, चना तिंवरा हो जावय । घर म धन्य-धान्य के भंडार भर गे ।
चन्द्रकला देवी ह बिहाव के बाद सरिया विधानसबा क्षेत्र के भ्रमण म जाथे । सरिया के सारंगढ़ चन्दा देवी से मिले जाथे । सरकारी कार से जाय रथे, चन्दा देवी कथे दीदी चल तुरतुरिया वाल्मीकि आसरम देख दे । सब महिला मंडल ल ले के पिकनिक मनाबो । चुनाव घोसना होवईया हे, चुनाव के महासंगराम म कूद पड़बो । चन्दा देवी के बात मान के दूसर दिन सुबह से तीन जीप, कार म ले के सारंगढ़ से तुरतुरिया के लिये निकल पड़थे । सारंगढ़ से मिधौरी, भटगाँव, कसडोल से तुरतुरिया, बारनवापारा के जंगल म पहुँचथे । नदी के किनारे भोजन पकाय के जुगाड़ कर लेथे । सब समान उतार के रख देथे, सब कोई नदी नहाक के काली देवी के पहाड़ के मंदिर के दरसन करथे । वाल्मीकि आसरम म पूजा करथे, प्राकृतिक झरना से पानी तूरूर-तूरूर बहत रईथे बारों महीना ओकरे सेती नांव ह तुरतुरिया पड़गे ।
वाल्मीकि आसरम बहुत अच्छा, मनोरम स्थान घनघोर जंगल म हावय । पहिली जमाना म कईसे लोगन मन पहुँचत रहीन, बड़ चरज के बात ऐ । सीत ह लव-कुस ल ईंहें जनम दे रहीस । लव कुस के शिक्छा बाल्मीकि आसरम म होय रहीस । आसरम दरसनीय स्थान हे । तुरतुरिया के पास म बारनवापारा राष्ट्रीय उद्यान, अभ्यारन्य हे । सब महिला मन मिल-जुल के-भोजन पकाते । खेल-तमासा, नाच गाना घलो करथे, पिकनिक म मजा आ जथे । बढ़िया भोजन पत्तल म बईठ के खाथे । प्रकृति के गोद म, नदी के रेत म, अर्जुन पेड़ के जुड़ छांव म बईठ के मजा लेत रहिन । देस दुनिया के दूर, जंगल म मंगल मनावत रहीन । पिकनिक मनाय बर कालेज के छात्र मन रायपुर से आ जथे, महिला मन से धींगा-मस्ती करे लगथे । चन्द्रकला देवी कथे दीदी, बहिनी हो लउहा खाके घर चलव, सझौंती बेरा होत हे । फेर सांरगढ़ पहुत दुरिहा हे । चन्दा देवी सब महिला मन ल सकेल के कार जीप म बईठार के तुरतुरिया से अभ्यारन्य म सेर, भालू, हिरण, बनभईसा देखे चल देथे । अभ्यारन्य से एक घंटा बाद निकल के सारंगढ़ बर रवाना हो जथे ।
तुरतुरिया पिकनिक से महिला मन प्रसन्नचित रहय बहुत मौज मस्ती करीन । सब महिला मन चन्दा देवी अउ चन्द्रकला देवी विधायक, मंत्री ल धन्यवाद देईन । रात नौ बजे सारंगढ़ पहुँचीन, सब अपन-अपन घर चल देथे । चन्द्रकला देवी ह चन्दा देवी के घर रात रूक जाथे । चन्दा देवी ह गरम-गरम दू गिलास दूध केसर डाल के लाथे । बढ़िया सुंगधित दूध मीठा, दू गिलास चन्द्रकला देवी ह पी जाथे । बहिनी कुछु मंय खांव पींयव नहीं । ड्राइवर, गनमेन रेस्ट हाउस म सोये बर चल देहे, तहूँ थक गे होबे चल बिस्तर लगा सोबो ।
चन्दा देवी ह कोलाबारी कोती हाथ-पाँव धो के जैत खाम म दीया रख के परनाम करथे, हे सतपुरूष साहेब, गरू घासीदास बाबा सहायता कर, छीमा कर बाबा जी । ऐ बछर अउ टिकट दिलवा दे । चन्द्रकला देवी ह आरम करत रहीस । समारू अउ लईका मन भोपाल म रहीन । समारू के बहिनी रमसीला ह कथे भउजी तेल लगा देथंव । चन्दा कथे, हाँ तेल ले के आजा । दीदी के पीठ, कनिहा के मालिस बढ़िया दबा-दबा के करथे । चन्द्रकला देवी ह हल्का, आराम लगथे । चन्दादेवी ह मालिस करवाथे, गपसप मारत कब नींद पड़ जथे, पता नई चलय । बड़ भिनसार कुकरा बासत नींद चन्दा देवी के खुलथे । पानी, पेसाब जाके फेर सो जाथे । रात म थोरक ठंड, जाड़ बढ़गे रिहिस । कम्बल, रजाई ओढ़ के सोगे । सुबे आठ बजे सूरज देवता ह चढ़गे रहय, अंगना म घाम बगर गे रहय । आंखी रमजत-रमजत उठिस, चन्द्रकला अउ चन्दा देवी ह । रमसीला कते भउजी हो आज बने नींद पड़े रहीस, अईसे लगते चन्दा कते, हां तय तेल मालिस हाथ, पाँव रगर के करे रहे, बहुत अच्छा लगीस । चन्द्रकला देवी ह ब्रश करके फ्रेश हो के आ जथे । रमसीला ह तुलसी पत्ता, अदरक डाल के दूध के चाय बना के गिलास भर के लाथे । तीनों झन पीढ़ा म बईठ के गुनगुना धूम चाय पीथे ।
चाय पीयत पीयत चंदा देवी कथे, दीदी चुनाव म टिकट मिलही के नहीं । सारंगढ़ अउ सरिया विधानसभा सीट के पुरूष कई दावेदार मन सक्रिय होगे हे । दिल्ली, भोपाल के चक्कर लगा के हजारों रूपिया खरचा कर डाले हे । चन्द्रकला देवी कथे, बहिनी जब पारटी ह टिकट देही त चुनाव लड़बो, नई तो नई लड़न, का हमन अपन औकात म नई जीत सकन । भले बहुत काम कराय हन पर काम कतको करवाव पर वोट डाले के समय रूपिया,पईसा ल देखथे । जब तक गाँव-गाँव म दारू, मुरगा, बकरा नई देबे, तब तक वोट नई देवय । आजकल गाँव के लोगन मन बहुत चालाक, हुसियार होगे हे । विरोधी पारटी से मिल के पईसा घलो ले लेथे । चतुर चालाक नेता मन गली मोहल्ला के नेता मन पईसा ले के अपन पाकिट म धर लेथे, वोटर मन ल कुछ छोट मोट दे देथे । बाकी बचे रूपिया जेब म । यदि ई मन ल नई पूछबे त हरवा देथे, चुनाव के समय करुता, धोती सफेद पहिर के झकास निकल पड़थे । चुनाव के समय पूछ-परख बढ़ जथे । चन्दा देवी कथे, दीदी यदि टिकिट मिलही त लड़हूँ नई तो निर्दलीय नई लड़व । आजकल गाँव गाँव म विधायक बने ललक जागृति बढ़गे हे । बहुत लम्बा कतार हे, गलाकाट प्रतिस्पर्धा होगे हे । एक दूसरे के कमजोरी ल बढ़ा-चढ़ा के नेता के समक्ष रखथे । विधानसभा क्षेत्र म यदि मोला टिकट नई देहा त चुनाव हार जाहा । मंय ह जीत जाहंव, मय विनिंग कण्डीडेट हंव । बने लम्बा चौड़ा, ओवरू सब नेता के चरण छू के था देथे ।
चन्दा देवी कथे, दीदी चल हमन दिल्ली जाके टिकट के जुगाड़ म लगबो । चन्द्रकला देवी कथे, बहिनी माननीय मुख्यमंत्री जी ह कहीस, क्षेत्र म काम करव टिकट मिल जाही । चन्दा कथे, दीदी सांसद अउ केन्द्रीय मंत्री मन हमन के विरोध म हे । मुख्यमंत्री के विरोध म हे । सायद मुख्यमंत्री ह अपन आदमी ल टिकट दिलवा पाथे के नहीं, मोला संका हे । चन्द्रकला कथे, बहिनी मंय तो ओकरे भरोसा करे हंव, तहूं ह ओकरे भरोसा म हावस । चुनाव तियारे के संबंध म चरचा करत दस बजगे रहय । कार आगे रहय, रमसीला कथे भउजी चलव कुआँ म गरम-गरम पानी निकाल के नहवा देथंव । चन्दा अउ चन्द्रकला कथे चल लउहा नहा लेथन । रमसीला कुआं से बाल्टी म पानी निकारत जाय, दूनों झन के ऊपर म डारत जाय । लक्स साबुर म नहाईन । रमसीला ल कथे, पीठ म साबुन लगा के पथरा म रगड़ दे । चन्दा कथे, दीदी ईहाँ तरोई के रगड़े के बनाय रथें, बढ़िया रगड़-रगड़ के नहा ले । बढिया रगड़-रगड़ के नहाथे । जब तक तेल फूल लगाथे, तियार होथे, तब तक रामसीला ह चीला रोटी, पताल के चटनी बना लेथे । बढ़िया गरम-गरम चीला रोटी परोसथे । पताल के चटनी म मजा आ जथे । चार चार चीला रोटी म पेट भर जाथे, मजा आ जथे ।
अब मंय चलत हंव, रमसीला कथे, भउजी ड्राइवर अउ गनमेन ल रोटी देय हंव तब तक चहापी न । चन्दा कथे लउहा ला चहा ल । चन्द्रकला देवी चहा पीके कार म बईठ जथे । चन्दा देवी हाथ जोड़ के जय सतनाम, नमस्कार करथे । सारंगढ़ से रायगढ़ दू घंटा म पहुंच जाथे । पुस्पा दाई दुवारी म बईठ के रद्दा देखत रहय । रमौतीन दाई ह रंघनी घर म जाके दौनामांजर ल समझावत रहय, दाल म लहसून अउ लाल मिरचा के तड़का (फ्राई) लगाय बर बतावत रहय । जोर से छनाक ले जले के आवाज आथे, मिरचा के जले ले घर भर म मिरचा तेज ह हवाम फईल गे । सब आंक छीं-आंक छीं कर के छींके लगथे । घर से बाहर अंगना म आ जथे, सब कोई साथ म छींकत रहित । चन्द्रकला कथे, दाई का पकावत हंव, अड़ोस-पड़ोस के धम छींक पहुँच गे । रमौतीन कथे, बेटी बहरिया ला तड़का लगाय बर सिखावत रहेंव । दौनामंडर आँखी रमजत, आँसू पोंछत पाँव छूथे, चन्द्रकला कथे बाबू-लईका लउहा होय । दीदी, तोर आसीरबाद ले तीन महीना होगे महावारी नई होय हंव । चन्द्रकला ह माथा ल चूम लेथे, चल बहुत-बहुत बधाई । घर म वंस चलाय बर बाबूजी आवत हे । बलराम बाबूजी चन्द्रसेन ल बहुत चाहत रहीस, ओकरे सेती बेटा बन के आवत हे ।
रमौतीन, पुस्पा देवी दादी बने के खुसी म झूम जथे, नाचे लगथे । घर म खुसी आनंद ही आनंद हो जाथे । चन्द्रसेन डेयरी से आथे त ओहू ल पता लग जथे । बाप बने के खुसी म दौनामांजर के चुमा ले लेथे । रामदेव अउ कामदेव सुन के खुस हो जाथे । दौनामांजर के ओ जिन ले सेवा-सत्कार, देख-रेख सुरू हो जथे । पुस्पा अउ रमौतीन कोई गरू वाला जीच उठाय नई देवय । बढ़िया फल-फूल, दूध-मिठाई दौनामांजर ल खवावय, दौनामांजर ह गदबिदाय गे रहय ।
चन्दा ह टेलीफोन से चन्द्रकला देवी ल कथे, दीदी काली मंय भोपाल जात हंव, तहूँ जाबे तक संग चलव । चुनाव घोसणा होवईया हे । चन्द्रकला कथे, बहिनी सरिया अउ सारंगढ़ के महिला मन ल दिल्ली ले जाय पड़ही, तंय सब झन ल पूछ लेबे । चन्दा कथे दीदी ठीक हे मंय दस बारा महिला मन ल तियार कर लेथंव । चन्दा देवी ह मधु, अनिता, चन्द्रिका, रामकली, निर्मला ल भोपाल, दिल्ली जाय बर कथे । सब महिला मन घर म पति से पूछ के बताबो कथे । सरिया से जमुना देवी अउ संगवारी मन ल पूछिथे, ब मना कर देथे । मधु दिल्ली के घटना से डर गे रहे बोलथे पिछले बार दिल्ली म बहुत मुस्किल से जीव बांचे रहीस । अब हमन अपन जान ल जोखिम म नई डारन । आप मन जावव । पार्टी टिकट ले के आहव त चुनाव के प्रचार कर देबो । हमन तो कोई पार्टी म नई आन, जेहा हमन ल पूछही, ओकरे काम करबो । चन्दा देवी अवाक रहि जाथे, चन्दा देवी ह सब बात गोठ ल बता देथे ।
चन्दा देवी भोपाल जाय बर रायगढ़ जीप म जाथे । सारंगढ़ से चन्द्रपुर महानदी के रपटा से नदी पार करत रथे, जीप बीच रपटा म फंस जथे । बीच धार म चक्का फंस जथे । चार-पाँच झन मिल के निकारथे । रपटा से बड़ मुस्किल से जीप पार हो जथे । रायगढ़ रेल्वे स्टेसन म चन्द्रकला देवी ह इन्तजार करत रहय । अहमदाबाद एक्सप्रेस से बिलासपुर आ जथे । ट्रेन ले उतार के भोपाल जाय बर छत्तीसगढ़ एक्सप्रेस बर प्लेटफार्म नं. चार म जाके बईठ जथे । छत्तीसगढ़ एक्सप्रेस के डिब्बा ठीक 12 बजे लग जथे । ए. सी. एक नं. कोच म बर्थ नं. एक अउ दो म समान, सूटकेस रखवाथे । चन्द्रकला देवी ल विभागीय अधिकारी अउ कार्यकर्ता मन छोड़े आय रहय । छत्तीसगढ़ एक्सप्रेस ठीक समय म छूट जथे । बिलासपुर से रायपुर, दुर्ग, राजनांदगाँव, गोंदिया, नागरपुर से भोपाल सुबह 6 बजे पहुँच जाथे । चन्द्रकला देवी अउ चन्दा देवी कार म बईठ के बंगला चल देथे । चन्दा देवी चाय पी के अपन विधायक बिसराम गृह चल देथे । भूरी अउ कुसुवा स्कूल जाय के तियारी करत रहय, समारू चाय-नास्ता तियार करत रहय । चन्दा देवी सीधा रंधनी म चल देथे । भूरी, दाई आगे कहिथे । भूरी कहिथे, दाई अतका दिन कईसे लगा देय । चन्दा कथे, बेटी चुनाव घोसणा होवईया हे चुनाव यदि लड़ना हे विधानसभा क्षेत्र म रहे बर पड़ही । कुसुवा बाथरूम से निकल के आ के दाई के पाँव छूथे । चन्दा आसीस देथे, बड़े साहब बनव, खूब पढ़व लिखव । भूरी अऊ कुसुवा लउहा तियार हो के अपन-अपन स्कूल चल देथे ।
चन्दा देवी अउ समारू बाच जथें, दूनों झन मिल के सब्जी काट के तियार करथे । दार-चावल, सब्जी पकाथे, चन्दा देवी कथे, मंय नहा लेथंव । नहानी घर म घूस जाथे । समारू कथे, गाँव म गे रहे त बने चिक्कन चिक्कन दिखत हस । चन्दा हंस देथे । चन्दा कथे, अउ मोर डउका गाँव म हे ते हर खवाय-पियाय हे, त चिक्कन दिखत हंव । समारू कथे, का भरोसा औरत मनके मन सब ललचा जाय । चन्दा कथे अतका भरोसा तो करना चाही, कम से कम मंय तो नई करेंवा । समारू कथे, मंय कहाँ करत हंव तंय करे हस । मंय तो अतकेच कहेंव हंव बड़ सुघ्घर दिखत हस । चन्दा देवी कथे, चल ठीक हे, आ पीठ म साबुन लगा दे, रगड़ दे । समारू पीछ म साबुन लगा के कपड़ा म रगड़थे । चन्दा कथे, हाँ भरभरावत हे । काल कुआँ म नहावत रहेंव त रमसीला ह बने रगड़ दीस । समारू कथे, करिया गे हे । चन्दा कथे, बस-बस जादा तहूँ झन रगड़, नई तो करिया जाही । चन्दा नहा के तियार हो जथे ।
चन्दा अउ समारू भोजन करके आराम करथे, नींद पड़ जाथे । समारू ह पत्रिका पढ़त रईथे, दू बजे भूरी अउ कुसुवा आ जथे । लउहा कपड़ बदल के भात खा लेथे । भूरी दाई के संग म सो जाथे, कुसुवा समारू के संग पत्रिका, टी.वी. देखथे । समारू घलो दरवाजा बंद करके आराम करे लगथे । भोपाल के हवा पानी सूट करत रहय, पूरा परिवार अंगरेज मन जईसन दिखत रहय । भूरी अउ कुसुवा कक्षा 11 वीं अउ 12 वीं म पढ़त रहय, बोर्ड परीक्छा के तियारी म लग गे ।
चन्द्रकला देवी ह बंगला म हजारों महिला-पुरूष कार्यकर्ता से भेंट करथे, रात दस बजे तक भेंट करके सिकायत के आवेदन लेत रहय । जब सब चले गिन तब चन्द्रकला देवी ह आफिस, कार्यालय से निवास गईस । हाथ पैर धोके भोजन करके सो जाथे ।
क्रमशः
by-www.srijangatha.com


c: text/html

text:
- कृषि-सिंचाई मंत्री बृजमोहन अग्रवाल ह लीन गरियाबंद जिला भाजपा के बैठक। सरकार के विकास यात्रा के संबंध म लीन तैयारी मन के जायजा, कार्यकर्ता मन ल दीन जरूरी दिशा निर्देश।
- 6 जून के दिन गरियाबंद पहुंचही मुख्यमंत्री के विकास यात्रा
रायपुर, 14 मई 2018। प्रदेश के कृषि-सिंचाई मंत्री अउ गरियाबंद के प्रभारी बृजमोहन अग्रवाल ह कहिन कि बीते 14 बछर म सम्पूर्ण छत्तीसगढ़ म विकास के गंगा बोहाये हे। गाँव, गरीब अऊ किसान मन के जीवन म खुशहाली लाय बर प्रदेश के हमर भाजपा सरकार ह पूरा निष्ठा अऊ लगन के संग काम करे हे। इही सेती जनता ह भारतीय जनता पार्टी ल सरलग 3 चुनाव मन म असीस देके जीत देवाये हे। अवइया विधानसभा चुनाव म घलोक जनता के असीस हमार पक्ष म होही अऊ हम फेर से जीत के चौका लगाबोन। उमन ये बात गरियाबंद जिला भाजपा कार्यसमिति बैठक के बेरा म कहिन। अवइया 6 जून के दिन मुख्यमंत्री डॉ रमन सिंह के जिला म होवईया विकासयात्रा के तैयारी मन के संबंध म ये बैठक ऑक्शन हॉल गरियाबंद म आयोजित रहिस। बैठक म खनिज निगम के अध्यक्ष शिवरतन शर्मा,आरडीए अध्यक्ष संजय श्रीवास्तव उपस्थित घलोक विशेष रूप उपस्थित रहिन।
बैठक ल सबोधित करत बृजमोहन अग्रवाल ह कहिन के सरकार के विकासयात्रा ल ऐतिहासिक बनाए बर सबो कार्यकर्ता मन ल मेहनत करना हे। मुख्यमंत्री के विकास रथ के स्वागत करे बर हरेक बूथ ले 100 मनखे जुटयं अइसन तैयारी करना होही। विकास यात्रा के दिन भाजयुमों कार्यकर्ता मन ल 2 हज़ार मोटरसाईकल के रैली निकालने के लक्ष्य दे गीस।
उमन भाजपा किसान मोर्चा, महिला मोर्चा, पिछड़ा वर्ग प्रकोष्ठ, अल्पसंख्यक मोर्चा, अनुसूचित जाति जन जाति मोर्चा, सहकारिता प्रकोष्ठ के पदाधिकारी मन ले विकासयात्रा के तैयारी मन म जुटे मनखे मन ल यात्रा के संबंध म अवगत करात रहे के बात कहिन।
जिला भाजपा अध्यक्ष रामकुमार साहू, जिला प्रभारी डॉ अजय राव, राजिम विधायक संतोष उपाध्यय, संसदीय सचिव गोवर्धन सिंह मांझी, पूर्व विधायक डमरूधर पुजारी, पुनित राम साहू, अशोक राजपूत, जीव जंतु कल्याण बोर्ड के सदस्य केके अवधिया, संदीप शर्मा, बलदेव हुंडल, राजेश साहू, मुरलीधर सिन्हा, गफ्फू मेमन, रिखीराम यादव, पुनितराम सिन्हा, आशीष शर्मा, अजय रोहरा, मुकेश गंगवानी, सचिन मेघानी आदि उपस्थित रहिन।
जनता ल 53 बछर तक विकास ले दूरिहा रखईया कांग्रेसी मन के विरोध समझ ले परे-
ये बैठक म खनिज निगम के अध्यक्ष शिवरतन शर्मा ह विकास यात्रा के आलोचना करत कांग्रेसी मन उपर कहिन के जऊन मनखे आज़ादी के 53 साल तक छत्तीसगढ़ ल अंधियारी म रखिन ओ मन ल विकास यात्रा म अंगरी उठाए के अधिकारेच नइ हे। उमन कांग्रेसी मन ऊपर सवाल दागत पूछिन के आप मन के जब सरकार रहिस तब कोन गरीब मन ल 1 रुपये किलों म चाँउर देहे ल, किसान मन ल मुफ्त बिजली देहे, धान के बोनस देहे ले रोके रहिस? आप मन के सरकार जनहित के कोनो काम नइ कर सके रहिस। हमर सरकार अच्छा काम करत हे त आप कांग्रेसी मन विरोध करत हव। अइसन कांग्रेसी विरोध ल जनता सिरे ले नकारत हे।

robotstxt: allowed

filter: keep


text:
सियासत
“बस्तर म कांग्रेसी किला ल ध्वस्त करे बर भाजपा ला बहाए ल पड़ही पसीना“
बस्तर के राजनीति म भाजपा ह सेंध लगाए के करत हे कवायद
रईपुर। छत्तीसगढ़ के राजनीति मा बस्तर के अलग ठौर हवय। इहां के 12 ठन विधानसभा हा राजनीतिक पार्टी मन के किस्मत ला चुनथे। ए साल चुनावी हवा एखर सति जम्मो पार्टीमन बस्तर मा चुनावी गणित बईठाए बर तीन-पांच करे म जुट गे हे। भाजपा के लम्बरदार नेतामन इहां के 12 सीट म नजर गड़ाए बईठे हे। एखर सति ओमन ह इहां के रास्ता नापेबर शुरू कर दे हे।
हाल मा पार्टी के अगुवा नेता मन में एक सौदान सिंह बस्तर के फेराकर आए हे। एखर बाद प्रदेश प्रभारी अनिल जैन बस्तर म तीन दिन कैम्प लगाए के तैयारी कर डरे हे। ओहा इहां के 12 सीट बर गणित बईठाही। एखर संगे-संग कांग्रेस के 8 सीट ला अपन हिस्सा म हथियाए बर माथापच्ची घलो करही। धियान दे के बात ऐ आय कि भाजपा हा बस्तर मा अपन खोए जमीन ला वापस लाए बर भरकस प्रयास करत हे। एखर अलावा मिशन 65 ला घलो ध्यान मा रखे हे। इहां पार्टी बर सबले बड़े चिंता ऐ बात के हावे कि मुंह फुलाए बईठे आदिवासी मन ल कईसे दुलारे जाए। दूसर कोती कांग्रेसी मन घलो अपन सीट ला बचाए बर रननीति बनाए के तैयारी करत हे। ओ हा भाजपा के राष्ट्रीय सह संगठन मंत्री के बार-बार बस्तर आवाजाही धियान म रखत अपन रणनीति घलो बनात हे। कांग्रेस के कहना हे कि ऐ दरी जनता मन ह काखरो नई सुने ऐखरे सति भाजपा नेता मन ल बस्तर म पसीना चुचवाए ल पड़त हे।


text: आईएएस अफसर माने प्रशासनिक तंत्र के आधार स्तंभ, जेकर कुशलता अउ विवेक ले कार्यपालिका सुचारू रूप ले संचालित होथे। अब अइसन जिम्मेदार व्यक्ति मन कुछू कहिथे तव जरूर ओमा कुछ तथ्य राहत होही, मुद्दा म गंभीरता राहत होही तभे बात उठते। आन आदमी मन सहिक आईएएस अफसर मन तको सोशल मीडिया म मन के बात ल पोस्ट, लाईक अउ कमेन्ट करथे। लेकिन कुछ लोगन मन ऊंकर बात ल अपन नजरिये से सोचथे अउ बिगर तर्क-वितर्क के ही विवाद के विषय बना देथे। सबो ल शायद सुरता होही कुछ समे पहिली के डॉ. जगदीश सोनकर के गोठ ह, जेन म ओकर एक अस्पताल के निरीक्षण करत बखत मरीज के पलंग म गोड़ राखके गोठियाये के फोटो अउ खबर ले अफसर के कार्यशैली उपर विवाद खड़ा करे गे रिहिसे। सोचे के बात रिहिसे के का ये अफसर के आदत म शामिल रिहिस के ओमन गरीब के खटिया म अपन जूता मड़ाथे। राज्य के एक अऊ जिम्मेदार अफसर एलेक्स पाल मेमन तो न्यायपालिका उपर ही सवाल खड़ा कर दे रिहिस हावय। दूनो अफसर उपर राजनीति करइया मन बेलगाम होय के बात करत सरकार कना कड़ा कार्रवाई करे के दबाव बनाये रिहिन हाबे। अइसन बखत म आईएएस अफसर मनके संगठन तको अलग-थलग हो जथे। अभी हाल ही म एक अउ 2012 बैच के आईएएस अफसर शिव अनंत तायल ह सोशल मीडिया के टिप्पणी ले विवाद म फसत दिखत हावय। ओमन अपन फेसबुक म पं. दीनदयाल उपाध्याय के बारे म लिखे रिहिसे के पंडित दीनदयाल कोने..? लेखक या विचारक के रूप म ऊंकर एको ठन अइसे काम नइये जेकर ले ओकर विचारधारा ल समझे जा सकय..। ओमन तो चुनाव तको नइ लड़े हावय..। अइसन काखरो बारे बिना जाने बोलना अउ लिखना जरूर गलत हावय फेर ओमन तो खुदे काहत हावय के मोला जानकारी नइये अऊ जाने खातिर लिखे हाबवं। एक आम आदमी होतिस त भले माफी मिल सकत रिहिसे फेर इहां तो दूनो पक्ष पावरफूल हावय। एक आईएएस अफसर ह भाजपा शासित राज्य म नौकरी करत उंकरे प्रेरणस्त्रोत, मार्गदर्शक अउ विचारक, सियान के उपर टिप्पणी करे हावय। वहू अइसन समे म जब राष्ट्रीय स्तर म पं. दीनदयाल उपाध्याय के जन्मशती समारोह मनाये के तियारी चलत हाबे। नवा राजधानी म जबर मूर्ति के अनावरण होवइया हाबे। केन्द्र अउ राज्य दूनों म भाजपा के शासन हावय अइसन म अफसर उपर कड़ा कार्यवाही तको हो सकत हावय। यदि कड़ा कार्यवाही होही तव आईएएस अफसर मनके एक गुट म ये संदेश जाही के आंखी-कान मुंदे कलेचुप सत्ताधारी मनके झंडा तरी काम करव नहीं ते नेता जी के डंडा चल जही। सत्ताधारी मनके आगू तो लोकतंत्र, संविधान अउ कानून जइसन शब्द बेबस दिखथे। इही मन जब विपक्ष म बइठे तव लोकतंत्र, संविधान अउ कानून के अतेक बड़े-बड़े व्याख्या करथे के रामचरित मानस तको छोटे जनाथे। अऊ सत्ता पाये के बाद कार्यकर्ता रूपी महाकवि, महाऋषि, महान विद्धान मन सिरिफ अपने-आप ल ही महिमामंडित करत रिथे। लोकतंत्र, संविधान अउ कानून ह महामंडलेश्वर नेताश्री के तकिया तरी चपकाये देखके ऊंकर पार्टी के टेटपुंजिया कार्यकर्ता मन तको क्लास वन अफसर के औकात रखथे, ओ चाहय तो आईएएस अउ आईपीएस मनला तको फटकार लगा सकथे। शायद इही पाके जेकर शासन चलथे, तेकरे छोटे-बड़े सबो कर्मचारी मन जयकारा लगाथे।


text:
छत्तीसगढ़ म किसानी के परसादे अपन जीवनयापन चलइया किसान मन के संगे-संग भूमिहिन मजदूर मनके दशा अउ दिशा म अब तक अइसन कोनो खास बदलाव नइ दिखत हाबे जेन ला देखके सरकार ल नम्बर एक सरकार केहे जाए। फेर कोन जनी कोन से आंकड़ा ल देखा के येमन राष्ट्रीय पुरस्कार पा लेथे ते? दिनों-दिन खेती के रकबा कम होवथाबे। कतको के जमीन ह सरकारी तंत्र के बलि चड़गे त कतकोन के खेती ल बयपारी मन पइसा देखा के झटक लिन।
खेत कमतियागे, पुरखा के काबिज जमीन म अब सरकार के कबजा होगे, उपजाऊ माटी म बड़े-बड़े कारखाना खुलत हाबे, बढ़हर बर सौ योजना अउ छोटे किसान मन एक योजना के लाभ ले खातिर एड़ी खुरचत हाबे, समर्थन मूल्य अउ बोनस के तो बाते छोड़ अऊ उपराहा म फसल बीमा के ओढ़र म सोज्झे बीमा कंपनी ल फायदा पहुंचवात हाबे। किसान मनके विकास ल रोके खातिर अतेक कानून बनगे के अब अन्नदाता के आंखी ले आंसू पोछइया तको नइ मिलत हाबे। जल, जंगल, जमीन के मालिक स्वयं राज सरकार अऊ विभाग के मुक्तियारी म प्रशासनिक अफसर मनके तानाशही ले भूमिहिन गरीब किसान के जीना दुबर होवथाबे।
काननू के जानकार मन कानून म संशोधन करत काबिज भूमि ले बेदखल करना शुरू कर दे हावय, वनोपज म पाबंदी लगत हाबे। जल, जंगल अउ जमीन ल जीवकोपार्जन बर बउरना माने अपराध, अब के समे म सरकार ले अनुमति लेबे तभेच तोर जीवन चलही। सरकारी तंत्र ह भूमि कानून के अइसे तोड़ निकाले हाबे के कारखाना अउ उद्योगपति मन बर बने नियमावली ल किसान मनला देखा के डरवा देथे। विलासिता के संसाधन ल तको जनहित के नाम देके कृषि भूमि के कबाड़ा करे म भू-माफिया ले जादा तो सरकार खखाय रिथे।
येकर सबूत रायपुर विकास प्राधिकरण के कमल विहार योजना सउहत हवय जेन ह सौकड़ों एकड़ कृषि भूमि ल किसान मनले नंगाके जबरन एनओसी लेके बैंक ले कर्जा ले डरिस, कृषि भूमि के डायर्वसन करवा डरिस अउ विकसित प्लाट तको बेचे के शुरू होगे। अब कमल विहार म किसान मनला मिलत हाबे कूल भूमि के सिरिफ 35 प्रतिशत हिस्सा, बाकि के 75 प्रतिशत विकास म सिरागे। माने तोरे जमीन म तिही किरायेदार। सबले बड़े बात ये हावय के कमल विहार म प्रभावित किसान मन कना बकायदा जमीन के किसान पुस्तिका रिहिसे।
एक एनओसी ले भूमि के मालिक मन तीसरा पक्षकार होगे अउ रायपुर विकास प्राधिकरण प्रथम पक्षकार के रूप म जमीन के खरीदी-बिक्री करत हाबे। जबकि कानून के जानकार मनके संगे-संग न्यायालय तको रायपुर प्राधिकरण के जमीन अधिग्रहण ल गलत बताये रिहिसे। इही हाल नया राजधानी क्षेत्रवासी मनके होवथाबे। जब सवांगे कानून ल ठेंगा देखा सकथे तव गरीब किसान मनके का औकात। किसान मनके भूमि ले तो अऊ जबर समस्या कृषि उपज के बाजार भाव के हाबे। किसान के बदकिस्मती देखव ऊंकर उपज के दाम एक बयपारी तय करथे। का अन्नदाता ल अपन मेहनत ले उपजाए अन्न के किमत तय के हक नइये? मंडी म बइठे बयपारी उपज ल औने-पौने भाव लगाके मांगत किथे अतका म देना हे त दे नहीं ते जा, सरो अपन खेत म फसल ल। कोनो तो अइसन बेवस्था बनाव के हमर किसान तको अपन उपज के दाम तय करत बयपारी ल लतिया सकय।


text:
भाग - २
मैं सबले पहिली मोर ब्लॉग के अउ बिन ब्लॉग के घलो जम्मो संगवारी मन ला जयरामजी की कहत हौं. भाग्ग-२ के संपादन बर अब्बड अगोरवायेवं तेखर खातिर माफ़ी चाहत हौं. तौ टेशन ले पहुचेवं सम्मलेन के जघा माँ. सम्मलेन हा युवक युवती परिचय सम्मलेन रहिसे. अइसन सम्मलेन माँ अपन अपन जोड़ा जोड़ी खोजे माँ सहूलियत रथे. अरे बिहाव नई करैं त का होगे दाई ददा मन ला पता तो चल जाथे के काखर टूरी अउ काखर टूरा बिहाव के लाइक हो गे हे. देखत हौं लाव लश्कर के संग अइसन गाड़ी(चमचमावत कार) ले जेखर मुड़ी माँ लाल लाईट लगे हे ओमा ले बढ़िया जग जग ले उज्जर सफेद कपडा (पजामा अउ आधा बाँही के कुरता) पहिने एक झन मनखे उतरिस. ओखर संग माँ लंगुरवा घलो रहिसे. अब बताये के जरूरत नई ये. तभो ले बता देथवं. ओ मनखे रहिसे बेलासपुर के रहैया अउ आज जउन अपन राज के खजाना मंत्री हे भाई अमर अग्रवाल. संग माँ ओखर बेलासपुर शहर के देख रेख करैया वैसे ओला शहर के प्रथम नागरिक माने जाथे महापौर जी भी रहिन अउ फेर मंत्री महोदय के चेला चपाटी. अब सम्मलेन के स्वागत दुआरी ले ओला परघावत हमर समाज के नगर अध्यक्ष अउ बड़े बड़े कार्यकर्ता मन मंच तक लेजिन. ये दारी बने बेवस्था करे रहिन हमर समाज के करता धरता मन. ओतकेच जुअर महू दुआरी माँ पहुँच गेवं. ऐसे लागिस महू तर गेंव. मोरो ऊपर फूल गिरिस तिलक घलो लगाइन दुआरी माँ खड़े नोनी मन. मंत्री जी मेरन समय के कमी रहिसे. कइसनो कर के मंच माँ बैठारे गइस. हमर समाज के राष्ट्रीय स्तर के अउ प्रदेश स्तर के बड़े बड़े पदाधिकारी मन घलो मंच माँ मंत्री मन के संग माँ बइठिन. मैं अपन एक जघा माँ कोंटिया गे रेहेंव. अब शुरू होईस मंच माँ बैठे मंत्रीजी समेत जम्मो झन ला पुष्पहार से स्वागत करेके पारी. झन पूछौ भैया हो. मंत्री के स्वागत करैया कोरी खैरखा के मात्रा माँ जी. करीब पौन घंटा ओही माँ बीत गे. फेर समाज के करता धरता के स्वागत करे माँ अलग. हड़बड़ी माँ अपन गोत्र ऋषि कश्यप जी के पूजा ला घलो भुला गे रहिन. सुरता आये के बाद ओखर फोटो माँ दिया ला जलाइन. कोनो समाज होए अपन समाज के एक ठन बने भवन के बेवस्था करथे. ओखर बर एडी चोटी एक करे ला परथे. एक तो अतेक दानवीर नई रहैं जउन अकेल्लेच बनवा दै. फेर आज के तारीख माँ जमीन खोजे नई मिलत हे. अउ मिलतो हे त भाव आगी लगे बरोबर हे. तौ अइसने बेरा माँ थोकिन कंत्री बन के नजूल उजूल के भुइंया मिल जाय कहिके मंत्री जी के सुरता करथन. वैसे तो जाने बात ए के कंत्री कोन आय. अतके माँ काम नई चलै. बने भीड़ जोरे ल परथे त मंत्री जी पतियाथे के हाँ भविष्य माँ मोर बोट (वोट) के एक बहुत बड़े हिस्सा इंखर मेरन हवै.
तौ सबो झन (महिला सभा अउ तरुण सभा दुनो के बड़े बड़े पदाधिकारी मन ) अपन अपन गोठ बात रखिन. फेर मंत्री जी भी हां शुभ कामना के अपन दू शब्द कहिके ये परिचय सम्मलेन के महत्व बताइन अउ भरोसा दइन के हमर समाज के भवन जउन अभी भूतल भर माँ बने हे ओला दुमंजला बनाये बर सहयोग मिलही सरकार ले.
मंत्री जी के बिदा होए के बाद समाज के सब बिहाव के लाइक नोनी बाबु के परिचय के सिलसिला शुरू होईस. संगे संग उनखर पंजीयन घलो. चाय नास्ता भोजन सबो के बेवस्था रहिसे. अरे हाँ एक ठन जउन बने बात अउ होईस ओ आये हमर समाज के हिंदी साहित्य के नामी शख्सियत स्वर्गीय प्यारेलाल जी गुप्त (जन्म १७ अगस्त १८९१ अउ निर्वाण १४ मार्च १९७६) जेखर द्वारा किताब लिखे गे हे; "प्राचीन छत्तीसगढ़(इतिहास ग्रन्थ) सुखी कुटुंब (उपन्यास) सरस्वती (मराठी से अनुदित) लबंगलता (उपन्यास) फ्रांस की राजक्रान्ति का इतिहास, ग्रीस का इतिहास, बिलासपुर वैभव (हिंदी गजेटियर) पुष्पहार (कहानी संग्रह) एक दिन (नाटक)" के स्मरण माँ जारी त्रैमासिक पत्रिका "पाठ" के विमोचन माननीय मंत्री जी द्वारा करे गइस. मैं खुद नई जानत रहेंव. ओ दिन जानेंव. बने लागिस. महू करीब सांझ के साढ़े पांच छै बजे तक रहेंव फेर अपन भेलाई बर ओही रेलगाड़ी माँ (आये के बेरा पसिंजर) माँ आयेवं अउ करीब ११ बजे रात के घर पहुचेंव. लिखे बर तो अब्बड अकन ले चीज हे जी फेर जादा माँ आदमी बोरिया जाथे कहिके इहें समापन करत हौं.
जय जोहार.


text:
Description: एक बार जरूर देखें, लड़कियों द्वारा मस्त पंथी डांस की लहर, बोडसरा धाम chhattisgarhi folk dance, super hit panthi geet
BODSARA DHAM KA PANTHI SONG..
GIRLS PANTHI DANCE
SATNAM PANTHI PARTY
GURU BALDAS SAHEB KI JAI
SANT GURU GHASIDAS BABA KI JAI
chhattisgarhi Pandhi song
Tags:-चरन कुंड के पानी म cg panthi song हिट पंथी गीत बोडसरा धाम girl panthi dance/ lahariya videos.mp3 Cg Songs Download, चरन कुंड के पानी म cg panthi song हिट पंथी गीत बोडसरा धाम girl panthi dance/ lahariya videos.mp3 Full Cg Song Download, चरन कुंड के पानी म cg panthi song हिट पंथी गीत बोडसरा धाम girl panthi dance/ lahariya videos.mp3 Cg Music Download, चरन कुंड के पानी म cg panthi song हिट पंथी गीत बोडसरा धाम girl panthi dance/ lahariya videos.Sound Cg Download Free, चरन कुंड के पानी म cg panthi song हिट पंथी गीत बोडसरा धाम girl panthi dance/ lahariya videos.mp3 Track, चरन कुंड के पानी म cg panthi song हिट पंथी गीत बोडसरा धाम girl panthi dance/ lahariya videos.mp3 Listen Online Cg, चरन कुंड के पानी म cg panthi song हिट पंथी गीत बोडसरा धाम girl panthi dance/ lahariya videos.mp3 Play Online Cg Songs, चरन कुंड के पानी म cg panthi song हिट पंथी गीत बोडसरा धाम girl panthi dance/ lahariya videos.mp3 Cg Music Listen Online,चरन कुंड के पानी म cg panthi song हिट पंथी गीत बोडसरा धाम girl panthi dance/ lahariya videos.mp3 Full HQ 64kbps | 128kbps | 190kbps | 320kbps cg mp3 Songs, चरन कुंड के पानी म cg panthi song हिट पंथी गीत बोडसरा धाम girl panthi dance/ lahariya videos Cg Full Video Song HD MP4-3GP Download Video & Movies Free Downloads Only On wWw.GSOWap.iN


text:
2014 लोकसभा के चुनाव परिणाम कांग्रेस के आँखी खोले बर बहुत
कांग्रेस के हालात दयनीय, राष्ट्रीय पार्टी के दर्जा घलोक जल्दी खतम होही
कांग्रेस ह लोकतंत्र म कुठाराघात करत 90 पइत धारा 356 के दुरूपयोग करिस
नारा गरीबी हटाओ, फेर गरीबे मन ल हटाए के काम कांग्रेस करत हे
प्रधानमंत्री नरेंद्र मोदी माँ भारती के असल सपूत
सरगुजा अऊ छत्तीसगढ़ के विकास म भाजपा ह मील के पत्थर स्थापित करे हे
विधानसभा म बजट सत्र के बेरा मुख्यमंत्री डॉ रमन सिंह ह राज्यपाल के अभिभाषण म धन्यवाद प्रस्ताव उपर चर्चा करत कांग्रेस ल जमके घेरिन। उमन कहिन कि देश के राजनैतिक परिस्थिति म तेजी ले बदलाव आवत हे, जेमां 2014 म लोकसभा चुनाव के परिणाम कांग्रेस के आँखी खोले बर बहुत हे। डॉ. रमन सिंह ह प्रधानमंत्री श्री नरेन्द्र मोदी ल माँ भारती के असल सपूत बतात कहिन कि मोदी जी के साहसिक अऊ दूर दृष्टिता के बल म कांग्रेस मुक्त भारत के परिकल्पना जल्दी साकार करे जा सकही। उमन सदन ल बताइन कि ये भारतीय जनता पार्टी के सुशासन के परिणाम हे कि आज देश के 19 राज्य मन म भाजपा के सरकार हे, 1382 विधायक भारतीय जनता पार्टी के हें।
डॉ. रमन सिंह ह कांग्रेस उपर कटाक्ष करत कहिन कि कांग्रेस के हालात अतका दयनीय हो गए हे कि जब-जब सदन म मोर कोति ले भाषण दे जाथे कांग्रेस या कांग्रेस समर्थन वाले एक राज्य कम हो जाथे, पाछू बछर बिहार, अभी हाले के चुनाव म हिमाचल अऊ अब आवइया बेरा म कर्णाटक ले कांग्रेस के विदाई तय हे। उमन आशा व्यक्त करिन कि कांग्रेस कहूं अइसनहे जनता ल ठगे वाले राजनीति करत रहिही त जल्दीच ये राष्ट्रीय पार्टी के मान्यता घलोक खतम हो जाही।
उमन सदन म कहिन कि कांग्रेस हमेशा लोकतंत्र के गरिमा ल खतम करके जातिवाद के राजनीति ल बढ़ाए के काम करे हे, ए बात ल उमन प्रधानमंत्री रहत इंदिरा गाँधी च ल भारत रत्न देहे के बात ले जोडि़न। डॉ. रमन ह सदन म बताइस कि लौह पुरुष वल्लभ भाई पटेल जमन देश ल एकता के सूत्र म बाँधे के अभिनव काम करिस ओ मन ल कांग्रेस ह आजादी के 44 साल बाद 1991 म अऊ भारत के संविधान के बनइया बाबा साहब भीम राव आंबेडकर ल 1990 म भारत रत्न दीस। उमन सदन ल ए बात ले घलोक अवगत कराइन कि कांग्रेस ह 90 पइत देश म अऊ बहुत अकन राज्य मन म धारा 356 के उपयोग करके इमरजेंसी लगाके अपन अधिकार के दुरूपयोग करिस, राज्य के जनता ले मिले विश्वास ल घलोक कांग्रेस ह हमेशा दरकिनार करत अपन फायदा बर बहुत अकन राज्य म हर दू-दू साल म मुख्यमंत्री ल बदले के रिकार्ड कायम करे हे।
डॉ रमन ह नेता प्रतिपक्ष टी.एस. सिंहदेव ले सवाल करत पूछिन के आप मन खुदे बतावव कि 1947 ले लेके 2003 तक आप मन के क्षेत्र ल कांग्रेस ह का देहे हे? एखर जबाब म मुख्यमंत्री ह बताइस कि भारतीय जनता पार्टी ह कभू जाति, पक्ष-विपक्ष के राजनीति नइ करिस एकर परिणाम हे नेता प्रतिपक्ष के क्षेत्र म करे गए विकास, साल 2003 के बाद भारतीय जनता पार्टी के सरकार ह सरगुजा म मेडिकल कॉलेज के स्थापना कराइ, सरगुजा विकास प्राधिकरण के गठन करिस, सरगुजा ल संभाग बनाइस, सरगुजा म रिंग रोड के निर्माण, स्वास्थ्य, सड़क, बिजली पानी के अभूतपूर्व विकास भारतीय जनता पार्टी के सरकार ह सरगुजा म करे हे, अभी हाले म सरगुजा म 4300 करोड़ के सड़क निर्माण के काम जारी हे।
डॉ रमन ह कांग्रेस के राजनीति ल झूठ अऊ फरेब के राजनीति करइया पार्टी बतात कहिन कि कांग्रेस नारा तो गरीबी हटाओ के लगाथे फेर गरीबे मन ल हटाए के काम करथे। उमन कहिन कि कांग्रेस के आज जऊन स्थिति बने हे ओखर बर कांग्रेसेच जिम्मेदार हे। आज देश मेर एक सशक्त नेतृत्व हे, प्रधानमंत्री श्री नरेंद्र मोदी के नेतृत्व म देश विकास के रस्ता म अग्रसर हे, देश के जनता के भारतीय जनता पार्टी के प्रति विश्वास बाढ़त हे, उमन सदन म विश्वास व्यक्त करिन कि अवइया विधानसभा चुनाव म भारतीय जनता पार्टी मिशन 65+ ल सहजेच म पा लीही।


text:
नारायणपुर 13 मार्च 2018। पाछू सनिच्चर 10 मार्च के दिन कलेक्टर श्री टोपेश्वर वर्मा ह अपन आकाबेड़ा, नेड़नार दौरा के बेरा रद्दा म गाड़ी रूकवाके मछरी झोलत, लाख बिनत अऊ राशन ले लेके आवत महिला मन ले मया से मुलाकात करके ऊंखर गांव अऊ परिजन मन अऊ उंखर काम के बारे म अऊ ऊंखर सुख-दुख के बारे म हाल-चाल पूछिन अउ जानकारी लीन। कलेक्टर ह कुकड़ाझोर म अपन पोती के संग लाख बिनत सियान महिला ले उंखर हाल-चाल जानिन अऊ पूछिन के, ओ मन का बिनत हें। सियान महिला ह कमजोर आंखी ल मिच-मिचात कहिन कि ओ मन पेड़ ले गिरत लाख ल बिनत हें। ए मौसम म पेड़ ले लाख सूखा के, चटकके गिरथे। आदिवासी महिला मन अपन रोजी-रोटी बर लाख बिनके स्थानीय हाट-बाजार म बेचथें। इही बेरा म बीच रद्दा म गाड़ी रूकवाके कलेक्टर श्री वर्मा मछरी झोलत महिला मन तीर पहुंचिन। उमन बातचीत करिन अऊ कहिन कि ओ मन अतका छोट मछरी झोलत हें, का येकर ले ऊंखर बने जेवन होही। उमन महिला मन ले पूछिन कि का ओ मन मछलीपालन के व्यावसाय करहू, त ओ मन ऊंखर बर डबरी निर्माण करा सकत हें। महिला मन ह कहिन कि ओ मन गांव वाले मन ले पूछके बताहीं। उमन कहिन कि शासन-प्रशासन महिला मन के हर दुख-तकलीफ ल खतम करे म अग्रसर हे। उंखर खुशहाली बर बेहतर ले बेहतर योजनाएं संचालित करत हें, ओ मन एकर लाभ उठावंय।
कलेक्टर श्री टोपेश्वर वर्मा ह रद्दा म आकाबेड़ा ले राशन लेके लहुटत महिला मन ले घलोक चर्चा करिन अऊ ऊंखर सामान ल देखिन। उमन उंखर राशन कार्ड ल घलोक देखिन। एक महिला ह नाम पूछे म अपन नाम प्रमिला बताइस कलेक्टर ह उंखर ले ऊंखर गांव के बारे म जानकारी लीन अऊ गांव के जरूरी सुविधा मन के बारे म जानिन। डरे सहमे महिला मन ह कलेक्टर ल अपन गांव के संबंध म जानकारी ले अवगत कराइन। कलेक्टर ह अपन थेकुन बेरा म शासन के लाभकारी योजना मन के घलोक जानकारी दीन अउ कहिन के ओ मन एकर जरूर लाभ उठावंय। ए मौका म ऊंखर संग एसडीएम श्री दिनेश नाग, सहायक आयुक्त आदिवासी विकास श्री केएस मसराम, सीईओ जनपद पंचायत ओरछा श्री आशीष डे के संग आन अधिकारी उपस्थित रहिन।
कलेक्टर ह दौरा के बेरा महिला मन ले करिन मया भरे गोठ-बात
नारायणपुर 13 मार्च 2018। पाछू सनिच्चर 10 मार्च के दिन कलेक्टर श्री टोपेश्वर वर्मा ह अपन आकाबेड़ा, नेड़नार दौरा के बेरा रद्दा म गाड़ी रूकवाके मछरी झोलत, लाख बिनत अऊ राशन ले लेके आवत महिला मन ले मया से मुलाकात करके ऊंखर गांव अऊ परिजन मन अऊ उंखर काम के बारे म अऊ ऊंखर सुख-दुख के बारे म हाल-चाल पूछिन अउ जानकारी लीन। कलेक्टर ह कुकड़ाझोर म अपन पोती के संग लाख बिनत सियान महिला ले उंखर हाल-चाल जानिन अऊ पूछिन के, ओ मन का बिनत हें। सियान महिला ह कमजोर आंखी ल मिच-मिचात कहिन कि ओ मन पेड़ ले गिरत लाख ल बिनत हें। ए मौसम म पेड़ ले लाख सूखा के, चटकके गिरथे। आदिवासी महिला मन अपन रोजी-रोटी बर लाख बिनके स्थानीय हाट-बाजार म बेचथें। इही बेरा म बीच रद्दा म गाड़ी रूकवाके कलेक्टर श्री वर्मा मछरी झोलत महिला मन तीर पहुंचिन। उमन बातचीत करिन अऊ कहिन कि ओ मन अतका छोट मछरी झोलत हें, का येकर ले ऊंखर बने जेवन होही। उमन महिला मन ले पूछिन कि का ओ मन मछलीपालन के व्यावसाय करहू, त ओ मन ऊंखर बर डबरी निर्माण करा सकत हें। महिला मन ह कहिन कि ओ मन गांव वाले मन ले पूछके बताहीं। उमन कहिन कि शासन-प्रशासन महिला मन के हर दुख-तकलीफ ल खतम करे म अग्रसर हे। उंखर खुशहाली बर बेहतर ले बेहतर योजनाएं संचालित करत हें, ओ मन एकर लाभ उठावंय।


text:
8 Nov 2015
जुआं,दारू 'दे-वारी'
हमन ल भले अइसे लागथे के ए साल कुछ तिहार के रौनक कम हावय या फेर उच्छाह दिनों-दिन कम होवत हाबे। अइसन गांव कोति लागथे फेर जब सहर के लादिकपोटा, चपकिक-चपका भीड़ देखबे तव अइसे जनाथे मानो पउर साल ये साल जादा भीड़ हावय। ले अभिच्चे हमी मन ह रौनक कमतियावत हे काहत रेहेन अब भीड़ के मारे अकबका गेन। केहे के मतलब न तो रौनक कम होवय अउ न उच्छाह। सिरिफ तसमा(चश्मा) बदलथे अउ घड़ी के कांटा सरक-सरकके फेर उही मेर आथे। सबे तिहार के अपन-अपन मस्तियाए के सुरताल बने हावय उही म लोगन मस्त-मतंग रिथे। होली आगे तव नंगारा ठोको अउ नाचो, हरेली म गेड़ी चड़के झुमरव, बर-बिहाव, छट्टी-छेवारी सबे म ऊंकर(पियक्कड़) ओतकेच उमंग। हां जेन मन पीये-खाये नहीं तेने मन ल सब तिहार-बार मन फिक्का-फिक्का लागथे। दुनियां के मजा ले बर नइ जाने तेने मन तो तीज-तिहार के रौनक ल तको सरिफी म उड़ा देथे। अइसन गोठ सुन-सुन के अब चिड़चिड़ासी नइ लागय काबर के अब आदत परगे हावय। सुरू-सुरू म कोनो तिहार के दिन पियक्कड़ ह घर के दुवारी म गिलास अउ पानी मांगे न तव तन-बदन म आगी लग जाय। फेर का करबे, दे बर तको परय अपनेच रिस्तेदार मन ताए। खाली गिलास अउ एक लोटा पानी भर ल कइसे मड़ाबे, ठेठरी खुरमी के चखना घलोक दे बर परय। लागथे अब धीरे-धीरे अइसन चलागन बन जही के तिहार माने पीना-खाना मजा उड़ाना।
एक ठी हाना हावय छत्तीसगढ़ी म- 'तेली घर तेल रिथे तव महल ल नइ पोतेÓ शायद मै ओही वाला तेली आवं। उही पाके कोनो तिहार के मजा ल नइ जान पायेव। आन तिहार म तो संगी मन संग संघर जथव फेर ये देवारी म तो एक ठिन खोली ह मोर बर मथुरा-कांशी हो जथे। पुन्नी मनाथे तव घर ले बाहिर के सुरूज ल देखथवं। मै नइ मनाहू तव तिहार आहिच नहीं अइसे तो नइहे, फेर का जइसे सब झिन मनाथे ओइसनेच तिहार मनाना जरूरी हावय?
देवारी ह आदिदेव महादेव अउ आदिशक्ति माता पार्वती के बिहाव के परब आए जेनला गउरा-गउरी के रूप म सुग्घर मनाथन। गउरा चौरा म गोड़-गोड़िन अउ बाजा रूंजी ले नेंग-जोंग अउ गीद सुनथन। येकर पहिली कातिक भर सुआ गीद के सुग्घर आनंद लेन। गउ माता के पूजा करबोन, राउत भाई मन सोहई पहिराही, काछन निकलही। गोबरधन खुंदाही, एक दूसर के माथा म गोबर के टीका लगाके आसिस लेबो-देबो। मड़ईहा घर के मड़ई देव डीह किंजरही। अखरा डाढ़ म मातर जागही, सुग्घर अखाड़ा होही। बल-बुद्धि के आनी-बानी के खेल होही। ये सब म संघरबो तभे तो तिहार के मरम ल जानबोन। नहिंते भइगे हटरी के कुकरी-बोकरा, गोल बजार के फटाका। थप्पी-थप्पी नोट धरे मताये काट पत्ती, बोतल धर बाप-बेटा लेवे ढरका। अइसने अवइया पीढ़ी ल तको बताबो देवारी माने जुआं दारू दे-वारी।
- जयंत साहू
डूण्डा वार्ड-52, रायपुर
jayantsahu9@gmail.com
charichugli.blogspot.com
chahalkadami.blogspot.com
Subscribe to: Post Comments (Atom)


text:
छत्तीसगढ़ आदिकाल ले बूढ़ादेव के रूप म भगवान शिव अउ वोकर परिवार ले जुड़े संस्कृति ल जीथे, एकरे सेती इहां के जतका मूल परब अउ तिहार हे सबो ह सिव या सिव परिवार ले जुड़े हावय। उही किसम होली जेला इहां के भाखा म होली कहे जाते। इहू हर भगवान भोलेनाथ द्वारा कामदेव ल भसम करे के परब आय।
छ त्तीसगढ़ म हमन जेन होली के परब मनाथन वो हर असल म काम दहन के परब आय। बाहिर ले आए मनखे मन इहां के सांस्कृतिक स्वरूप अउ इतिहास ल अब्बड़ ख़दर-बदर कर दिए हे। तेकरे सेती हमू मन वोकर मन सही ये होली के परब ल होलिका दहन के रूप म जानथव। ये हर असल म उत्तर भारत ले आये लोगन अउ उंकर मन के ग्रंथ के माध्यम ले इहां थोपे गे स्वरूप आय।
छत्तीसगढ़ आदिकाल ले बूढ़ादेव के रूप म अग्रवाल शिव अउ वोकर परिवार ले जुड़े संस्कृति ल जीथे, एकरे सेती इहां के जतका मूल परब अउ तिहार हे सबो ह सिव या सिव परिवार ले जुड़े हावय। उही किसम होली जेला इहां के भाखा म होली कहे जाते। इहू हर भगवान भोलेनाथ द्वारा कामदेव ल भसम करे के परब आय।
जे मन छत्तीसगढ़ के ‘होले’ ल होलिका दहन संग जोड़थें वोकर मन ले मोर एक ठन प्रश्न हे- होलिका तो सिरिफ एकेच दिन म चिता रचिस, वोमा आगी ढिलीस अउ प्रहलाद ल धर के लहुटिस। येमा प्रहलाद तो बांचगे फेर खुदे ह जर-भुंज के लेसागे। तब फेर एकर खातिर बसंत पंचमी ले लेके फागुन पुन्नी तक के करीब चालीस दिन के परब मनाए के ये अवसर म नाचे गाए अउ वासनात्मक शब्द मन के उपयोग करे के का आवश्यकता हे। आखिर ए सब के होलिका संग का संबंध हे?
असल म ये जम्मो दृश्य के संबंध भगवान शिव अउ ओकर द्वारा तीसरा नेत्र खोल के भसम करे गे कामदेव के संग हे। आप मन ये प्रसंग ल जानत होहू के त्रिपुर नामक राक्षस के आतंक ले पीड़ित होके देवता मन भगवान शिव के पुत्र के कामना खातिर कामदेव ल तपस्यारत शिव जगा भेजथे तेमा शिवजी के अंदर काम वासना के जनम होवय। अउ वोहर माता पार्वती संग बिहाव करय ताकि वोकर ले शिवपुत्र के जन्म हो सकय जेन हर ये अत्याचारी राक्षस के संहार कर सकय। काबर के वो राक्षस ह तपस्या करके शिवपुत्र के द्वारा ही अपन मरन के आसीरवाद मांगे रहिथे तेकरे सेती वो हर अउ कोनो देवता के द्वारा नइ मरत राहय।
देवता मन के अरजी बिनती करे म कामदेव ह अपन सुवारी पत्नी संग बसंत के मादकता भरे मौसम म जाथे शिव तपस्या भंग करे बर। हमर इहां बसंत पंचमी के दिन जेन अंडा नांव के पेड़ गडियाए जाथे वोहर असल म कामदेव के आगमन के प्रतीक आय। अउ वोकर बाद तहां ले इहां वासनात्मक गीत नृत्य के चलन-चालू हो जाथे जे हा फागुन पुन्नी तक चलथे। काबर ते भगवान भोलेनाथ ह इही फागुन पुन्नी के तीसरा नेत्र ल खोल के कामदेव ल भसम करे रिहिसे।
सिरिफ होली तिहार भर नहीं, भलुक इहां के जतका भी मूल परब अउ तिहार हे, इहां के इतिहास हे जम्मो के रांही-छांही कर दिए गे हावय। जेमन ला नवा सिरा ले वोकर मूल रूप म लिखे के जरूरत हे। छत्तीसगढ़ के इतिहास अउ एकर सांस्कृतिक स्वरूप ल जब तक बाहिर के प्रदेश मन म बइठ के लिखे गे ग्रंथ मन के मापदण्ड म लिखे जाही तब तक एकर सही स्वरूप ह लोगन के आगू म नइ आ सकय। एकर सेती इहां के जम्मो अस्मिता प्रेमी मन ला बाहिरी लोगन अउ बाहिर म लिखे गे ग्रंथ के भंवरजाल ले निकल के इहां के वास्तविक कारण ल जाने बर परही अउ फेर वोकर मापदण्ड म एला नवा सिरा ले लिखे बर लागही।
सुशील भोले
संपर्क : 41-191,कस्टम कालोनी के सामने,
डॉ. बघेल गली, संजय नगर, रायपुर (छ.ग.)
मोबा. नं. 098269 92811
sushilbhole2@gmail.com


text:
परन दिन खल्लारी के मड़ई म बिसरु ल भेंट डारेवं। पूछेवं कईसे बिसरु का हाल-चाल हे। धान-वान बने हो ए हे?
अतका ल सुनिस तहां ल बिसरु बईहा होगे। का महाराज आजकल आस जास नहीं। जा के गाँव ल देख धान-पान ल चाटबो। ग़ांव ह बिगड़त हे। आजकल के नवा-नवा टूरा मन ह कखरों नई सुनत हे। भ_ी वाला ह गांवएच म दुकान ल खोल दे हे अउ पीए बर थोड़ बहुत मंद-महुआ बनात रहेन तउना म छेका करथे। अऊ नान नान टूरा मन ह घलो मन्दु होगे हे। चोरी-हारी बाढ़ गे हे। कुछु ल छोड़े नई सकस। ए दे मड़ई आय हावव तेमा मोर धियान घर डहार लगे हे। झिम झाम देखिस तहां ले कुछु ल उठा के लेग जथे। सित बाबा के घंटी घलो नई बाजिस। मंदिर देवाला म चोरी हारी होवत हे। घोर कलजुग आगे हे। मय ह केहेवं - छोड़ न बिसरु चार दिन जीना हे, काबर टेंसन ले थस। कईसे फि़कर नई करहूं महाराज। गाँव ल बनाए बर का उदीम नई करे हन। डांड़-बोड़ी ले बर अपन-तुपन नई देखेन। अउ आज जेन ल देख तउने ह दूसर के जीनिस ल हड़पे म लगे हे। अनियाव ला कलेचुप देख कथें। कईसे देखबे? तय कुछु काह गा अनियाव होवत नई देखव। मरते मर जहूं महाराज , फ़ेर गलत के बिरोध ल नई छोड़वं। तय त पतरकार हस्। बने भसेड़ के छपबे तभे सु्धरही।
बिसरु के बात सुन के मय ह दंग रहिगेंव। ए उमर म घलो वो ह नियाव बर सब ले लड़े-भिड़े बर तइयार रथे। अऊ एक झन उही गाँव के राम लाल हे। वोला अपन सुवारथ के आगु कुछु नई दिखय। ते म त भ_ी वाला मन के दू चार सौ रुपया के सेती गाँव म भ_ी वाला मन ल दारु बेचे बर जगह देहे हे। पेलिहा अतका के लउड़ी बेडग़ा धर के भिड़ जथे। तभे त बिसरु ह कहाय वोला सरपंच झन चुनव, वो ह गांव ल बेच दिही। फ़ेर बिसरु जईसे मन के बात ल कोन सुनथे। आज कल त परबुधिया मन के कोनो कमी नईए। दूचार रुपया बर लुहुर-टुपुर करत रथे। छत्तीसगढिय़ा मन के इही परबुधिया होय के सेती त कतकोइन झन मजा उड़ावत हे। अऊ छत्तीसगढिय़ा मन ह दू रुपया किलो के चांऊर मा भुलाए हे। चुनई आथे चेपटी पाथे। तहां ले जम्मो पीरा ल भुला जथे। दूचार बिसरु असन लड़ईया मन के कोनो पुछन्ता नईए। अऊ जादा होईस त कही देथे, एखर त कामेच इही हे। अब सरकार ह काय काय ल देखही। अऊ बिकास करे म दू चार बांध तरिया, गऊठान त पटाबेच करही। उद्योग ह हवा म नई लगय। खेत खार ल बेच दे के हल्ला करईया मन के का हे वो मन त कोइला के कालिखेच देखत रथे। ए नई दिखते हे के सरकार ह कइसे गरीब मन ल चांऊर देवत हे। पढ़ईया टूरी मन ल सइकिल देवत हे। बिसरु असन मन ल त खाली मंत्री विधायक के गाड़ी अऊ खेत खार के खरीदीच ह दिखथे।


text:
संगी हो जय जोहार,
मैं हाँ दू चार दिन पहिले ये बुलाग के सेवा ले हवं. एखर ले पहिले में हाँ नई जानत रहेवं काला बलाग कथे, जानेवं ता महूँ हाँ अपन गोठियाये के खजरी ला मेटाए बर ये दे बूता ला कर डारेवं, मोर डिमाग ले बुलाग के बूता हाँ बुलाग कम, बुलक दे जियादा हवये, हमन हांना कथन ना "मार के टरक दे अऊ खाके सूत जा" तईसने बूता बुलाग के हवे. अपन गोठ ला गोठिया ले तहां काखरो झन सुन. ओ कोती मूड ला पटकन दे. अऊ एक ठन नवा जिनिस देखेवं, इंहा रिकिम-रिकिम के साहितकार हवय, कई झन ता अलकरहा घलोक हे, रात दिन जागते अऊ लिखत रहिथे पढ़त रहिथे, मोला ता लागथे रात के घुघवा हाँ घलोक सूत जात होही पर ये मन नई सुतय, एखर मन के किस्सा कहिनी हा रात भर चालू रहिथे, मोर डिमाग हा नई पुरय. रंग-रंग के नावं हवय, कुकुर बिलाई मन के नावं हा घला नई बांचे हे उहू ला धर डारे हवय, में हा इंहा आके अडबड गियान पायेवं.
साहितकार ओला कथय जेन सब के हित ला सोचय, जम्मो समाज के हित के चिंता करे, साहितकार मन के गोठ हा दिन रात चलत रहिथे, कहिथे ना "बईला ला बांध दे घाट मा, अऊ..........ला फांद दे बात मा." अइसनेच बूता हवय जान लुहू गा. हमर गाँव मा घलो एक झन साहितकार हवय, में हा घर ले निकलेवं ता ओला भेंट पायेवं राम-राम जोहार होईस ता पुछेवं कहाँ जात हस गा बिहनिया-बिहनिया झोला धर के, ता वो हा किहिस - का बताववं गा एक ठक गीत लिखहूँ सोचत हंव त घर मा लईका मन उतलईंन करत हे, हांव-हांव के मारे सबे मामला हा गड़बड़ हो जथे, त बांधा पार में बइठ के लिखहूँ, उन्हचे बने विचार मन उमड़ थे, मै कहेवं बने साहित के सेवा करत हस गा अइसने होना चाही.
एक दिन टिरेन मा बिलासपुर ले आवत रहेंव त मोर सीट के पाछू मा एक झन मनखे हा जोर लगा लगा के कंही पढ़त रिहीस, दू चार ठन टूरा मन जुरियाये रिहिसे, गोठ ला सुन के महूँ हा लहुट परेवं, देखेंव त उहू साहितकार रिहीस ,याहा रोठ के डायरी ला धरे रहय अऊ कविता पढ़त रहय, इहु एक ठक साहित सेवा हवे, में हा पुछेवं, का बाबा टिरेन मा घला कबी समेलन चलत हे, ता वो हा किहिस-काखर अगोरा करबे के तोला कबी समेलन म बलाही अऊ परघा के तोर आनी-बानी के गीत अऊ कविता ला सुनही, ये बेरा मा सरोता मन घलोक हुसियार हो गे हवय, तैं कविता पढ़े ला चालु करबे तो बैईठ बैईठ कहिके नरीयाथे, तेखर इही बने १० रूपया के टिकिस कटा लोकल मा, अऊ अपन कविता के पाठ ला चलन दे ,सरोता घलो मिल जाते अऊ कोनो बोरियाथे, ते हा आघू टेसन मा उतर घला जथे, मोला अऊ नवा सरोता मिल जथे, सबले बढ़िया मोला इही मंच हा लागथे, मैं कहेंव धन्य हस बबा तेहां अतक बड बलिदान साहित बर देवत हस.
हमर तिवारी गुरूजी हवय तहां लकठा के इस्कूल में पढाये बर जाथे, ओखर इस्कूल के पाछू मा एक ठक कुंवा हवय, कुंवा हा सुक्खा हवय, कोई १५ हाथ के होही, खाए के छुट्टी के बेरा मा एक बिदयार्थी हा कुंवा मा गिर गे, इस्कूल के छुट्टी होय के बेरा मा गुरूजी हा देखिस एक झन टूरा के बसता हा माढे हवय, अऊ टूरा हा गायब हे, ओला खोजिस, नई पाईस त कुंवा डहार ला देख लौं कहिके गिस, गुरूजी कुंवा मा झांकिस त टूरा हाँ कुंवा मा रिहीस,टूरा हाँ कुंवा में रिहीस अऊ गोटी पथरा ला बल भर उपर डाहर फेंकय, अब ओला हेरे के संसो पर गे गुरूजी हा, सोंचिस लुवाई के टैम चलत हे जम्मो झन खेत खार मा जाये रहिथे कोन ला बलावं? तभे सुरता आइस गावं में एक झन "बिमरहा" नावं के कवी साहितकार रहिथे, वो हा सिरतोन मा बिमरहा नई ये, कवि बनिस त नावं खोजिस, कोनो नावं नई मिलिस, काबर के सबो नावं ला अऊ कवी मन पोगरा डारे हे त मेहा इही बिमरहा नावं ला धर डरत हवं, अइसे करके ओखर नावं हा बिमरहा परगे, ठेलहा उही मिलही, चल उही ला बलावं, टूरा ला कुंवा ले हेरे मा मदद करही, कहिके गुरूजी ओखरे मेर चल दिस, बिमरहा देखिस गुरूजी आये हवय कहिके खुस होगे, गुरूजी हा अपन पीरा ला बताइस, त बिमरहा कहिथे ये दे गुरूजी बने होगे ते आगेस त अभीच्चे एक ठन नवा गीत लिखे हवंव, थोकिन सुन ले फेर टूरा ला कुंवा ले हेर देबो, अभी वो हा बने सुरकसित जगा में हवय, कांही संसो के बात नईये, जब गुरूजी ओखर खोली मा खुसरिस त देखिस पांच पन्ना के गीत, गुरूजी के ......................गे, अब नई बांचवं दादा कहिके, गीत ला सुनिस अऊ टूरा ला कुंवा ले हेरिस, अइसने घला साहित सेवा होथे.
अब बिसराम दव संगी हो,
जम्मो ला मोर राम-राम जोहार .
आपके गंवईहा संगवारी
ललित शर्मा


text: महासमुंद, 19 मार्च 2017। जिला रोजगार अधिकारी महामसमुंद हर बताइस कि एक निजी कंपनी सिक्यूरिटी एंड इंटेलिजेन्स सर्विसेस इंडिया लिमिटेड, गरियाबंद बर 160 सुरक्षा गार्ड के भर्ती होना हे। एखर खातिर जिला के सब्बो विकासखंड म 21 मार्च ले चयन शिविर लगाए जाही। एखर खातिर जनपद पंचायत बागबाहरा मं 21 मार्च को, पिथौरा अऊ बसना जनपद पंचायत मं 22 मार्च को, सरायपाली अऊ महासमुंद जनपद पंचायत मं 23 मार्च को भर्ती होही। ये शिविर किहनिया 10 बजे ले 4 बजे तक आयोजित होही। इच्छुक बेरोजगार युवक मन ए शिविर मं उपस्थित होके चयन मं हिस्सा ले सकत हे। जिला रोजगार अधिकारी हर ए संबंध मं जनपद मन के मुख्य कार्यपालन अधिकारी मन ल जरूरी कार्रवाई करे के निर्देश दे हावे।


text:
एकमई राखव परवार ला
आज घर ईंटा, पखरा, छड़, सीरमिट, रेती, गिट्टी, माटी, लकड़ी जइसन आनी-बानी के जीनिस ले बने ला धर लीच अउ परवार उजड़े ला धर लीस। परवार अइसन कोनो जीनिस ले नइच बनय। परवार पियार, मया, दुलार ले, भरोसा, आदर सम्मान ले बनथे। घर मा रहइया छोटे-बड़े के भाव ला समझे अउ समझाय ले परवार बनथ अउ चलथे। परवार सिरिफ चार-छै झन के सँघरा रहे के नाँव नो हे। एके सँघरा एके कुरिया मा रहे ले का होही जब इँखर बीच मन मा कोनो सोच विचार के मेल-मिलाप नइ रहय। मन मा मान-सम्मान के जघा गरब गुमान हा घर बनाय बइठे रथे जेमा खुद के छोड़ काखरो बर थोरको जघा नइ राहय। पहिली परवार के मतलब एकमई रहना हा होवय। आज एक घर मा तो रहिथन फेर एकमई नइ राहन का परवार इही हरय?
आजकाल एकमई परवार के जघा अकेला परवार के चलागत चलत हे। अकेला रहे के कतको कारन हे जइसे-: दुरिहा रहीके पढ़ई-लिखई फेर नौकरी अउ उपर ले बर-बिहाव। नवा बहुरिया के पहिली पसंद नान्हें परवार होथे। अइसन अकेल्ला जिनगी जीये ले समाज मा जीवन मूल्य मन हा नंदावत जावत हे। नैतिक सिक्छा गवाँवत जावत हे। लइका मन ला बड़े-बुजुर्ग मन के अनुभव के लाभ नइ मिल पावत हे। सियान के सिखोना अब कोनो नइ धरत हें काबर सब छदर-बदर रहत हें संग मा नइ। समाज मा सुमता हा छरियाय-छरियाय दिखथे। समाज नैतिक मूल्य के होवत कमी ले आनी-बानी के अपराध सरलग बाढ़ते जावत हे। घर परवार के अलग रहीके आज के जवनहा मन अपन लइका ला बड़ बने ढ़ंग ले पाल-पोस लेबो कहीके सोंचथे। बात तो सिरतोन हे के छोटे परवार ला पाले-पोसे मा जादा झंझट नइ होय फेर सिक्छा के संग संस्कार के अनमोल ग्यान एकमई परवार मा ही मिल पाथे अउ कहूँ नहीं। नैतिक जीवन मूल्य अउ संस्कार के पाठशाला एकमई परवार हा ही होथे। इही संस्कार के कमी के कारन आज सिक्छा सिरिफ पेट-रोजी कमाय के साधन बनके रहीगे हे। एक अच्छा इंसान के कमी समाज मा बाढ़तेच जावत हे। एखर एक कारन छोटे परवार के चलन।
आज के समे मा लइका के लालन-पालन सबले बड़े जिमेदारी हे। अपन ये जिमेदारी के निरवहन आज के जवहना मा खूब करत हें। अकेल्ला रहीके सिक्छा तो लइका ला देवत हें फेर एक जिमेदार आदमी नइ बना पावत हें। समाज मा बाढ़त अनैतिक कारज के कारन परवार के टूटना हा हरय। बाढ़त अपराध मा आज सबले जादा लइका मन सामिल होवत हें। चोरी, छिनाझपटी, हत्या, बलात्कार, मया-पिरीत के गलत मतलब, इस्कूल मा पढ़ई के बेरा मोबाइल, दाई-ददा के कहना नइ मानना आज समाज मा आम बात होवत जावत हे। इही बात ला धियान मा राखत संयुक्त राष्ट्र अमेरिका मा 1994 ला “अंतरराष्ट्रीय परिवार वर्ष” घोषित करे रहीन अउ 1995 ले सरलग मनावत आवत हें। संयुक्त राष्ट्र संघ हा घलो सन् 2015 मा हर बछर 15 मई के “विश्व परिवार दिवस” मनाये के निर्णय ले हे। एखर ए उदिम ले समाज मा परवार के महत्तम हे तेला समझे जाय, जाने जाय।
हमर भारत देश मा अकेल्ला रहे के बेमारी जादा संचरे नइ हे। आज घलो गाँव-गवँई अउ छोटे शहर मा अइसन कतको एकमई परवार हे जेमा कई पीढ़ी ले सँघरा रहत हें एकमईहा चूल्हा एकठन रंधनी मा जलथे। कम से कम एक बेरा के जेवन सबो सँघरा सुग्घर बइठ के खाथें। बिदेशी देखा-सीखी मा अकेल्ला परवार के चलन बाढ़त जावत हे। बिदेश मा दाई-ददा जइसन सियान मन बर तो वृद्धाश्रम के चलागत बाढ़त हे। उहाँ तो लइका जाने-समझे के लाइक होथे तहाँ अलग कमरा मा अलगिया देथे अउ आया के बेवसथा कर देथें। लइका अपन बाप महतारी के मया दुलार पाये बर तरस जाथे अउ एखरे परिणाम होथे परवार मा बिखराव। भले परवार समाज के सबले छोटे ईकाई हरय फेर एहा मिलजुल के एकमई रहे के, जुरमिल के सुमता ले समसिया के समाधान सिखोथे। एकमई परवार मा रहे ले एहू सुरता आथे के ए सरी संसार हा घलाव एकठन बड़का परवार हरय। सुमता, सलाह, सहजोग अउ सुरक्छा के भाव एकमई के सबले बड़े धरोहर हरय। ए धरोहर ला आज हर हाल मा सिझो के राखे के खच्चित जरुरत हावय।
भारत देश गाँव-गवँई के देश हरय अउ गाँव-गवँई मा परवार बसथे। इही परवार हमर भारत देश के पहिचान हरय। परवार के बिन भारतीय समाज के कल्पना करना बड़ मुसकुल बुता हरय। समाज मा सबो मनखे कोनो ना कोनो परवार ले जुड़े रथें। परवार मनखे के मूल हरय। समे के मार ले परवार टूटथे अउ बनथे घलाव फेर ए मूल संरचना मा कोनो फरक नइ पड़ीस हे। कतको विचारधारा समाज मा फूलीन-फरीन फेर परवार के विचार ला बदल नइ पाइन ना बदलै। हाँ एखर रंग-रुप भले एकमई ले अकेल्ला हो सकथे। परवार समाज के मूल हरय। परवार हर उमर के ला सुख, शांति अउ सुरक्छा देथे। एक असल परवार पति पत्नी अउ लइका के जिमेदारी तय करथे। बेटा बाप के संग आज्ञाकारी, महतारी संग अंतस के गोठ अउ सुवारी संग मया दया के भाखा एकमई परवार मा करथे। परवार सँघरा रहे के, सबके उछाह अउ उमंग के बँधना होथे। अकेल्ला रहई ला परवार नइ कहे जाय। परवार मा अधिकार के संग कर्तव्य अउ जिमेदारी हे। ए ला सबला अपन-अपन बाँटा के हिसाब ले निभाय ला परथे तभे परवार एकमई रही पाथे। आज टूटत परवार के मान अउ सम्मान ला बचाय के जरुरत हावय। अपन गरब गुमान ला तियाग के परवार के जिमेदारी उठाय ले परवार के अस्तित्व बाँचे रही। इही जिमेदारी के सुरता देवाय खातिर हर बछर 15 मई के “विश्व परिवार दिवस” मनाय जाथे।
कन्हैया साहू “अमित”
शिक्षक भाटापारा (छ.ग)
संपर्क 9200252055


text:
गुरुवार, 17 मई 2018
गुरुददा
-ललित दास मानिकपुरी
'दुलारी..., मैं नरियर ले के लानत हंव, तैं फूल-पान अउ आरती सजाके राख। अंगना-दुवारी म सुंदर चउंक पुर दे।"- मंगलू अपन गोसइन ल कथे।
'मैं सब कर डारे हावंव हो, फिकर झन करौ। बस काखरो करा ले सौ ठन रुपया लान दौ। गुरुददा ल घर ले जुच्छा भेजबो का?" - दुलारी किहिस।
बिचार करत मंगलू कथे-'बने कथस वो, पहली ले जानत रइतेन गुरुददा आही कहिके त सुसाइटी ले चांउर ल नइ बिसाय रइतेन। साढ़े तीन कोरी रुपया रिहिस हे। फेर चांउर नइ लेतेन त खातेन का? कोठी म तो धुर्रा उड़त हे।"
'का जानन हो, अइसन दुकाल परही कहिके। ओतका पछीना ओगराएन, पैरा ल घलो नइ पाएन। गांव म तो सबो के इही हाल हे हो, काखर करा हाथ पसारहू? तेखर ले मोर बिछिया ल बेच देवव।"- दुलारी कहिस।
मंगलू कथे-'कइसे कथस वो, तोर देहें म ये बिछिया भर तो हे, यहू ल बेच देबे त तोर करा बांचहीच का?"
'तन के गाहना का काम के हो, जब बखत परे म काम नइ अइस। गुरुददा के किरपा होही त अवइया बछर म हमरो खेत ह सोन ओगरही। तब बिछिया का, सांटी घलो पहिरा देबे।"- दुलारी किहिस।
मंगलू ल दुलारी के गोठ भा गे, कथे-'तैं बने कथस वो, आज मउका मिले हे त दान-पुन कर लेथन। का धरे हे जिनगी के? ले हेर तोर बिछिया ल, मैं बेच के आवत हंव।"
मंगलू दुलारी के बिछिया ल बेच आइस। सौ रुपया मिलिस तेला दुलारी अंचरा म गठिया के धरिस। दुनों के खुसी के ठिकाना नइ हे। रहि-रहिके अपन भाग ल सहरावत हें कि आज गुरुददा के दरसन पाबो, ओखर चरन के धुर्रा ल माथ म लगाबो। सुंदर खीर रांध के दुलारी मने-मन मुसकावत हे, ये सोंच के कि रोज जेखर फोटू ल भोग लगाथंव, वो गुरुददा ल सिरतोन म खीर खवाहूं।
मंगलू मुहाटी म ठाढ़े देखत हे। झंडा लहरावत मोटर कार ल आवत देखिस त चहकगे। आगे... आगे... गुरुददा आगे, काहत दुलारी ल हांक पारिस। दुलारी घलो दउड़गे। दुनोंझन बीच गली म हाथ जोरके खड़े होगें। हारन बजावत कार आघू म ठाहरिस। गुरु महराज अउ ओखर मंडली जइसे उतरिस, मंगलू अपन गुरुददा के चरन म घोलनगे। 'आवौ...आवौ... गुरुददा" काहत, परछी म लान के खटिया म बइठारिस। पिड़हा उपर फूलकांस के थारी मढ़ाके पांव पखारे बर दुनोझन बइठिन। गुरुददा अपन पांव ल थारी म मढ़इस, त ओखर सुंदर चिक्कन-चाक्कन पांव ल देखके दुनों के हिरदे गदगद होगे। ये तो साक्षात भगवान के पांव आय। ये सोंच के, 'धन्य होगेन प्रभू, हमन धन्य होगेन" काहत मंगलू अपन माथ ल गुरुददा के चरन म नवादिस। दुनों आंखी ले आंसू के धार फूट परिस। तरतर-तरतर बोहावत आंसू म गुरुददा के पांव भींजगे। दुलारी के आंखी घलो डबडबागे।
तभे मंडलीवाला कथे-'जल्दी करौ भई, गुरुदेव ल गउंटिया घर घलो जाय बर हे।"
हड़बड़ाके दुनोंझन पांव पखारिन, आरती उतारिन, फूल-पान चढ़ाइन अउ नरियर के संग एक सौ एक रुपया भेंट करिन।
'मंगलू गुरुदेव ल का अतके दान करबे?"- मंडली वाला फेर किहिस।
'हमन गरीबहा तान साधू महराज, का दे सकथंन। जउन रिहिस हे तेला गुरुददा के चरन म अरपन करदेन।"- मंगलू अपन दसा ल बताइस। मंडली वाला फेर टंच मारिस-'अइसे म कइसे बनही मंगलू? गुरुदेव तंुहर घर घेरी-बेरी आही का?"
मंगलू अउ दुलारी एक-दूसर ल देखिन। दुलारी ह अंगना म बंधाय गाय डाहर इसारा करिस। त मंगलू ह अपन गुरुददा ल फेर अरजी करिस -'मोर करा ए गाय भर हे गुरुददा, गाभिन हे, येला मैं आपमन ल देवत हंव।"
'अरे गाय ल गुरुदेव कार म बइठार के लेगही का? गाय ल देवत हस तेखर ले गाय के कीम्मत दे दे।"-मंडली वाला फेर गुर्रइस।
मंगलू सोंच म परगे। दुलारी चांउर के चुम डी डाहर इसारा करिस। मंगलू समझगे, कथे-'बस ये चाउंर हे गुरुददा।"
त गुरुददा मुसकावत कथे- 'ठीक हे मंगलू, मोला स्वीकार हे। फेर ये चांउर ल लेगे बर घलो जघा नइहे, येला बेचके तैं पइसा लान देबे। मैं चलत हंव, देरी होवत हे।"
अतका कहिके गुरुददा खड़े होगे। मंगलू फेर हाथ जोरके बिनती करिस-'गुरुददा, दुलारी आपमन बर भोग बनाए हे, किरपा करके थोरिक पा लेतेव।"
गुरुददा कुछु कतिस तेखर पहलीच मंडली वाला के मुंहू फेर चलगे -'गुरुदेव काखरो घर पानी घलो नइ पियय मंगलू, तुंहर घर खाही कइसे?
अतका सुनिस त दुलारी हाथ म धरे खीर के कटोरी ल अपन अंचरा म ढांकलिस। गुरुददा मंडली के संग निकलगे। पाछू-पाछू मंगलू चांउर ल बेचे बर निकलगे। बेच के सिध्धा गंउटिया घर गिस। मुहाटी म ठाढ़े गउंटिया के दरोगा ह ओला उहिच करा रोक दिस। कथे-'अरे ठाहर, कहां जाथस? भीतरी म महराजमन गंउटिया संग भोजन करत हें। तहूं सूंघ ले हलुवा, पूड़ी इंहा ले ममहावत हे। अउ दरसन करे बर होही त पाछू आबे। खा के उठहीं त सबो झन बिसराम करहीं।"
'मैं तो गुरुददा ल दक्छिना देबर आए हंव दरोगा भइया।" - मंगलू ह बताइस।
'अरे त मोला दे दे ना, मैं दे देहूं। अउ कहूं भीतरी जाहूं कहिबे त मैं नइ जावन दंव। गंउटिया मोला गारी दीही।"- दरोगा किहिस।
मंगलू ह पइसा ल दरोगा ल देके अपन घर लहुटगे। घर आके देखथे, दुलारी परछी म खड़े, कोठ म लगे फोटू ल निहारत राहय, आंखी डबडबाए राहय। मंगलू ह घलो वो फोटू ल देखिस, जेमा माता सवरीन ह भगवान राम ल सुंदर परेम से बोईर खवावत राहय।
सदस्यता लें टिप्पणियाँ भेजें (Atom)


text:
मेला-मड़ई म करतब करइया जेठू एकेच झन मनखे नोहय। उहा तो आनी-बनी के करतब बाज आथे। पेट बर का का करथे लोगन मन मानो दुनियां म अऊ कोनो कामे नइये इंकर बर। टेटकू ह तो अपन पुरा शरीर ल रेती म तोप ले रिहीस, मुड़ी भर दिखत रिहीस। अवइया-जवइया मन ल ए दाई..., ए ददा... किके चिल्लवे। एक ठी लुगरा ल बिछा दे रिहीस जेमा धरमी दयालू मन रूपिया पइसा दार चाउर डारे। जेमन के टुटहा शरीर हे तेमन अपन टुटहा-फुटहा शरीर ल देखाके मांगथे। जेकर शरीर पुरा साबूत हे तेनो अपन आधा शरीर ल रेती म तोप के मांगथे। येमन ल दूसर काम करे बर घलो नइ केहे सकन काबर कि सबो काम ल सबो आदमी नइ कर सकय। एक ठी मेला म तो कई किसम के काम करइया हे। जेठू अउ टेटकू तो छोटे मोटे उदिम ले पइसा कमाथे फेर उहा तो कई बड़े-बड़े फांदा बाज पइसा झोरथे। मेला म कमइया खवइया मन तो भगवान ले एकेच अरजी बिनती करत रिथे कि हे भगवान राजिम सही जगा-जगा सलाना या छेमाही कुंभ लगाय के सुरू करवा दे। छेमाही कुंभ के सपना वाजिब घलो हे काबर की शासन ह कुंभ बनाय के फार्मूला जानथे, वो चाहय तो बना भी सकथे।
ये सब बात के अजम मोला राजिम के मेला म होइस। कुलेश्वर महादेव के नाव से भराने वाला राजिम के मेला ह आजकल राजीव लोचन भगवान के नाम से राजिम कुंभ होगे हे। हर साल मांगही पुन्नी ले शिवरात्री तक पंदरा दिन के मेला रिथे। देस म पांचवा कुंभ के नाम से मसहूर राजिम म अब पंदरा दिन मेला देखइया के गजब आवा जाही लगे रिथे। सरकारी गाड़ी अउ आम आदमी के सोहलियत बर नंदिया भितरी सड़क बने हे। सड़क के तिरे-तिर आनी-बानी के दुकान लगे हे। दुकान म मेला घुमइया मन के भीड़। बाहिर ले आय साधु संत मन के डेरा। घरौधिया साधु मन सगा साधु के आवभगत म मगन। देवता म चड़ाय बर फूल पान अउ नरियर के दुकान। मीना बजार रइचुली डांस पार्टी मौत कुआं। गोदना वाली। जादूवाला। ओखरा जलेबी कुसियार। फुग्गा घुनघुना लइका खेलवना। सांस्कृतिक मंच म रात भर नाचा कुदा।
मेला दरस के बाद अब मेला आयोजन के दसकरम ल समझ लेथन। मेला मड़ई ले कतको झिन के आस्था जुरे रिथे ते पाय के धरम-करम के गोठ करना जादा फभित के लागथे। ताते तात म अभी के राजिम मेला ह पांचे साल म गजब प्रसिद्वी पाथे येकर कारन धरम अउ आस्था नोहय बल्की पर्यटन मंडल अउ संस्कृति विभाग के चरितर आय। पर्यटन मंडल ह अपने हाथ म अपने पीठ थपथपाय वाला काम करत हे। पहिली तो मेला के मुख्य बिंदु माने कुलेश्वर महादेव के संग छेड़छाड़ करिस। कुलेश्वर महादेव के नाम ले भरइया मेला ल राजीव लोचन के नाम कर दिस। राजनीतिक गोटी-बाजी खेलके देवता धामी म फुट करा दिस। प्रतिवर्ष लगने वाला पांचवा कुंभ बना दिस। सरकारी धन के उपयोग करके बाहिर ले साधु संत बलाइस अउ संत बिरादरी म घलो राजिम कुंभ ल मानता देवादिस। एक कोलिहा हुंआ-हुंआ ताहन सबो कोलिहा के हुंआ-हुंआ होगे। बड़े लट वाला ह पांचवा कुंभ किहीस ताहन छोटे चोटी वाला मन हुकारू भर दिस बनगे पांचवा कुंभ। येमा सबले साव रिहीस राजिम के रहवइया मन ओमन ल दोनो कोति ले फयदा हे, ओकरे राजिम ओकरे मेला।
वइसे तो धरम-करम म लाभ हानि के बात करना निच्चट उज्जट पना हो जही फेर जहां लाभे-लाभ हे उहा दू चार बात करे जा सकथे। पहिली तो एकर ले नवा राज छत्तीसगढ़ के नाव देस दुनियां म उजागर होइस, राजिम ह तीर्थ अऊ उजरइस। कई माइने म कुंभ के पदवी के हकदार घलो रिहीस जइसे कि त्रिवेणी संगम, प्रयागराज, प्राचीन मंदिर, राम वनगमन मार्ग। लागथे कुंभ बनाय बर अतके परमान के जरूवत परत होही तभे तो मेला ल कुंभ के दर्जा मिलगे।
बाकी जरूवत ल सरकारी रकम पुरा कर देथे जइसे बड़े-बड़े साधु संत (बड़े संत माने जेकर छै आगर छै कोरी चेला) ल बुलवाना, रहे-बसे अउ खाए पिये के बेवस्था करना। दुरिहा-दुरिहा ले आय लोगन बर नाचा गम्मत कराके मनोरंजन अउ हीहीभकभक करना। मनोरंजन भी अइसे की मंदिर देवाला ले जादा मंच म भीड़।
राजिम अवइया दर्शनार्थी मन ल पयर्टक के उपाधी मिलिस। वोमन दर्शन ले जादा अवलोकन करथे। एक आदमी ह देवता म फूलपान चढ़ाके पावं पलौटी परथे तव दूसर ह देव-धामी के मुर्तिकला अउ निर्माणकाल के संगे-संग देवता के लंबाई चौड़ाई अउ ऊचाई नापथे। अब इहा दर्शन अउ अवलोकन के मतलब तो मै खुदे नइ समझ पावथवं। खैर ये कुंभ तो सफल हे एमा दूमति नइहे, लेकिन ये सफलता ला अउ भुनाय जा सकथे।
इहां अऊ कतकोन देव-धामी के ठउर हे जिहां राजिम सहिक संगम, प्रयाग अउ प्राचीन मंदिर हे जिहां के मेला ल विकराल रूप देके कोसिस होना चाही। शिवरीनारायण,सोमनाथ,महादेव घाट, बोहरही मेला, तुरतुरिया, पीथमपुर, बानबरद, देव बलौदा, लोहरसी, तोलाघाट, अंगारमोती, कौहीमेला, डाही, सिंगारपरु जइसे कतको स्थान हे जिहां के मन सपना संजोय हे कि एक नजर हमरो कोति ल देख लेतिस। इही बहाना आदमी ह देव धामी ले जुरही। मानुख म आस्था जगाना हे तव हर साल का हर छै महिना म एक कुंभ हो जए। पर्यटक नइ आही तव कम से कम दर्शनार्थी तो आही। दर्शनार्थी घलो नइ आही तव लेवइया बेचइया तो आही। इही बहाना मेला ठेला के परसादे जिवका चलइया मनके घलो तरनतार हो जही। मेला उसले के बाद रोजी रोटी के संसो ले उबर जही। आज इहां तव काल उहां।


text:
5 Nov 2016
दू रूपिया के चॉउर के गुन!
एक समे म अइसे गोठ गोठियावय सियान मन ह के दिल्ली ले पठोय रूपिया के चरन्नी भर ल हितग्राही मन पाथे। अऊ बाकी बारा आना ह बिचौलिया के ओली म रबक जाथे। फेर अब अइसन समय नइये, बखत के संग जनता जानगे के कोन ह हक ल मारत रिहिसे। बीच के बिचौलिया मन चिनहउ होवत हावय, नाव धराय म जेल कोति ढकलावथे। जब तक देश म कानून जिंदा हावय अउ जनता के सक चलत हावय आन ह हक ल नइ मार सकय। अब आम जनता बर चलत विकासकारी योजना के लाभ ह चरन्नी-अठन्नी ले बारा आना तक दिखत हावय। ओ दिन दुरिहा नइये जब जनता ह अपन नेता ले सोला आना काम कराही। कर्मचारी मन ईमानदारी ले अपन-अपन जवाबदारी निभाही। चारों मुड़ा खुसहाली छाही। प्रदेश ह विकास के निसैनी म दिनों-दिन चघत फिलिंग ल छुही। फेर का छत्तीसगढ़ के जनता के जागरूकता अउ नेता मनके बेवहार ले अइसे लागथे के जनता सिरतोन म जागे हावय? अलग राज बने सोला बछर होगे हवय तभो ले छत्तीसगढ़िया मन फोकट के दार-चॉउर-नून म जियत हावय। का इही हैसियत हावय छत्तीसगढ़ अउ छत्तीसगढ़िया मनके? अइसन मउका म छत्तीसगढ़ के पूर्व मुख्यमंत्री अजीत जोगी के एक जुमला सुरता आवत हावय ओमन इहा के आम आदमी ल काहय 'अमीर धरती के गरीब जनताÓ। सोला बछर के छत्तीसगढ़ म पहिली अजीत जोगी के सियानी म कांग्रेस पार्टी ह सत्ता के सुख भोगिस। तीन साल बाद जब चुनई अइस तब नवा छत्तीसगढ़ देवइया अटल जी के छवि के सेती भाजपा बहुमत म आगे अउ डॉ. रमन सिंह मुख्यमंत्री बनगे। रमन सरकार ह तो जोगी के जुमला के परिभाषा ल बदल दिस। जनता ल बड़े-बड़े सपना देखना सुरू कर दिस। छत्तीसगढ़िया किसान मनला गरीब-गरीब कहिके फोकट म समान बॅटई शुरू होगे। दू रूपिया के हिसाब ले एक परिवार ल 35 किलो चॉउर, फोकट म नून। फोकट के राशन खाए के आदत डारके इहां के लोगन मनला कोढ़िया, जुआंरी अउ नशेड़ी बनइया सरकार ह छत्तीसगढ़िया मनके कतका पीढ़ी ल तारही अउ गरीब के ओढ़र म जेब भरइया मनके कतका पीढ़ी ह तरही ये उही जाने। सरी दुनिया म धान कटोरा के नाव के चिन्हारी धरे अपन मेहनत के दंभ भरइया छत्तीसगढ़िया मन फोकट के चॉउर म मोहागे। सरकार के ही आंकड़ा बताथे के रिकार्ड तोड़ धान के पैदावार छत्तीसगढ़ म होवथाबे तव फेर राशन दुकान के चॉउर खाये के नौबत काबर आवत हाबे। राशन दुकान के दार-चॉउर खावथे अउ सरकार के गुन गावथे। नेता मन तको जानगे के छत्तीसगढ़िया मन फोकट-फोकट के ल ज्यादा देखथे। चुनई जीतना हे तव चार फोकटइहा योजना चलाओ, जनता ल मोहाओ अउ सरकार बनाओ। ए सरकार के कम किम्मत म चॉउर बांटे ले कतकोन गरीब के भला तको होवत हावय ये बात ल सहरावत दूसर कोति देखे जाए तव बड़ भारी नकसान तको होवथाबे। आन के आगू हम भूखा-नंगा, ररूहा होगेन। जबकि छत्तीसगढ़ म अतेक गरीबी नइये के कोनो भूख म मर जही। अन्नपूर्णा के दिये छत्तीसगढ़ म सब कुछ हवय। धन-दौलत ले ज्यादा तो लोगन म भोलापन हवय। जेकर फायदा नेता मन उठावत हवय। पांच साल म एक पइत खीर खवाके वोट बटोरथे, बाकी दिन पसिया ल चटाथे। जेन मन किथे के छत्तीसगढ़ म गरीब मनके कल्याण खातिर सरकार बने काम करत हावय ओमन एक पइत ग्रामीण अंचल ल किंजर के जरूर देखय फोकटइहा योजना के पै उघर जही।
सोचथवं अब राजनैतिक चारी—चुगली ले दुरिहा रइहवं, फेर आए—भाए देखके सहन तको नइ होवय। सहमत होहू त पंदउली दव। अउ बने लागही तव आसिस दव, नइते सुझाव।
जयंत साहू
डूण्डा वार्ड—52, रायपुर छत्तीसगढ़
jayantsahu9@gmail.com
9826753304
Subscribe to: Post Comments (Atom)


text:
पंचायत मंत्री ले धमतरी, कुरूद अऊ मगरलोड के पंचायत प्रतिनिधि मन करिन मुलाकात
रायपुर, 12 फरवरी 2018। पंचायत अउ ग्रामीण विकास मंत्री श्री अजय चंद्राकर ले आज इहां ऊंखर निवास कार्यालय म हमर छत्तीसगढ़ योजना के तहत अध्ययन भ्रमण बर रायपुर आए पंचायत प्रतिनिधि मन ह सौजन्य मुलाकात करिन। श्री चंद्राकर ह पंचायत प्रतिनिधि मन ल सम्बोधित करत कहिन कि जऊन आगू बढ़ना चाहथें, वो लगन अऊ ईमानदारी ले ओ दिशा म काम करथें। उमन पंच-सरपंच मन ल गांव मन के विकास बर समाज हित म समर्पित भाव ले काम करे के अपील करिन। श्री चंद्राकर ह कहिन कि अधोसंरचना निर्माण ल ही विकास नइ कहे जा सकय। समाज के विकास बर कई ठन क्षेत्र मन जइसे शिक्षा, स्वास्थ्य, नशा मुक्ति म घलोक अपन सहभागिता देनी चाहे हें। उमन प्रतिनिधि मन ले कहिन कि किसान मन ल धान के अलावा वैकल्पिक फसल घलोक लेना चाही, ताकि अकतहा आमदनी होवय अऊ किसान आर्थिक रूप ले मजबूत हो सकयं। उमन पर्यावरण संरक्षण बर घलोक प्रतिनिधि मन ल सीख दीन। श्री चंद्राकर ह कहिन कि जनप्रतिनिधि शिक्षा के क्षेत्र म घलोक आम मनखे मन ल जागरूक करयं। उमन शासन के कल्याणकारी योजना मन ल आम मनखे मन तक पहुंचाए बर अऊ जादा सक्रियता ले काम करे ल कहिन।


text:
कार्यालय मुख्य चिकित्सा अउ स्वास्थय अधिकारी, कोरबा छत्तीसगढ़ ह राष्ट्रीय स्वास्थ्य मिशन के अंतर्गत कॉन्ट्रैक्ट आधार म स्टाफ नर्स, डाटा एंट्री ऑपरेटर, अटेंडेंट सहित 127 पद के भर्ती बर आवेदन पत्र आमंत्रित करे हावे. ए पद मन बर इच्छुक उम्मीदवार अपन आवेदन 16 मार्च 2017 तक भेज सकत हावे.
एखर संग 12 वीं पास अऊ स्नातक पास युवा क्लर्क, डाटा हैंडलर, लैब टेक्नीशियन अऊ डाटा एंट्री ऑपरेटर जइसन पद मन बर आवेदन करे जा सकत हे.
पद मन के विवरण: कुल पद-127
पात्रता मानदंड:
स्टाफ नर्स: बी एससी नर्सिंग या जीएनएम कोर्स पास होना चाही साथ ही छत्तीसगढ़ नर्सिंग रजिस्ट्रेशन कौंसिल से रजिस्टर्ड होना चाही.
अऊ पद मन से संबंधित विस्तृत शैक्षिक योग्यता के जानकारी बर कोरबा जिला के वेबसाइट म छपे अधिसूचना देखव.
उम्र सीमा:
1 जनवरी 20 17 को सबसे कम 18 साल अऊ सबसे अधिक 64 साल होना चाही. ए आयु सीमा मं सब्बो प्रकार के छूट सम्मिलित हावे.
आवेदन के आखरी तारीक: 16 मार्च 2017
आवेदन कइसे :
ये पद मन बर इच्छुक उम्मीदवार पूर्ण रूप ले भरे अपन आवेदन ल पंजीकृत डाक या स्पीड पोस्ट ले 16 मार्च 2017 तक संबंधित कार्यालय ल भेज सकत हें.
पूरा जानकारी http://korba.gov.in/Recruitment.htm म मिल जाहि।


text:
9 Jul 2016
चलना तोला रइपुर घुमाहूं सनिमा देखाहूं अउ भजिया खवाहूं!
छत्तीसगढ़ म एक ठन अऊ नवा गजब के योजना के आरो मिले हावय जेकर नाव हे 'हमर छत्तीसगढ़Ó। ये योजना म गांव-गांव के नेता, माने पंचायत के निर्वाचित जनप्रतिनिधि मनला रायपुर घुमाये जाही। सरकारी खर्चा म पंच, सरपंच अउ सचिव मन डपट के राजधानी घमुही, सनिमा देखही अउ रिसोट म भजिया खाही। पाछु दिन दुर्ग संभाग के तीन जिला के पंचायत प्रतिनिधि मन राजधानी के नया रायपुर म मंत्रालय, मुक्तांगन, घासीदास संग्रहालय, जंगल सफारी, सांइस सेंटर, कृषि विश्वविद्यालय देखिन अउ रात के लोकरंग अर्जुन्दा वाले मनके प्रोग्राम देखिन। येमा दुर्ग के 167, बेमेतरा, नवागढ़, बेरला के 167 अउ बालोद के 166 निर्वाचित जनप्रतिनिधि सामिल रिहिसे। गांव म अभी नंगत खेती-किसानी के बुता फदके हावय अइसन म सरकारी फरमान तो मानेच ल परही। सरकार ल अभीच राजधानी देखाय के का सुझिस ते उही जाने। गांव के लोगन मन सियानी पागा बांध के पंचायत म आगे हावय येकर ये मतलब नइये के गांव के नेता मन करा घलो करिया रंग के स्कार्पियो या फेर मारूती-होन्डा होही। पंच अउ सरपंच मन रोजी-मजूरी करके अपन अउ परिवार के पालन-पोसन करथे। कतकोन पंचायत के प्रतिनिधि मन तो आन राज म बनि कमाय बर तको जाथे। सरकार ह अइसने पंचायत प्रतिनिधि मन बर हमर छत्तीसगढ़ योजना लाने हावय। सरकार ल लागत होही के हमन राजधानी म बड़ भारी काम कर डारे हाबन, मानो ये धरती हा सरग बरोबर संवरगे हवय। ये योजना के चित अउ पट दूनो ल देखे जाए तव सरकार ह चित होवत दिखत हावय। गांव के पंच, सरपंच मन राजधानी आके नवा-नवा गियान के बात नइ सीखय नहीं बल्कि भारतीय जनता पार्टी के सरकार के उपलब्धि ल देखही। डॉ. रमन सिंह अपन तीसरइया बछर तक पहुंचे के बाद का का काम करे हावय जनता खातिर इही देखाय के योजना आए। अइवइया पारी के अभी ले तियारी चलत हावय। पाछू महीना म जब लोक सुराज के आयोजन होय रिहिसे ओ बखत जब सरकार गांव-गांव म बइठिस तब सरकार के प्रति जनता के असल चेहरा दिखे लगगे। हमर छत्तीसगढ़ योजना ल पूरा-पूरा चुनावी परपंच कारर देके गजब अकन तथ्य हाबे। ये उही छत्तीसगढ़ आए जेन ल एक एजेंसी ह गरीब राज्य केहे हाबे, ये उही छत्तीसगढ़ आए जिहां के लोगन मन दू रूपिया के चाऊर अउ फोकट के नून खाथे। कुल मिलाके केहे जाए तब इहां फोकट-फोकट वाला योजना जादा चलथे, तव फेर सरकार ह कोन मुंह ले अपने गुनगान करत विकास के सरग ल अमरत हावय। जनता ल अब चुनई म वोट देके अलावा अऊ कुछुच काम करे के जरूरत नइये। मति अनुसार अब तो अनुमान लगाये जा सकथे के अवइया चुनई म सरकार ए घोसना कर सकथे के आप सिरिफ हमर सरकार बनन दव। फेर तुमन ला कुछू करे के जरूरत नइये। सब कुछ सरकार करही। चाऊर-दार के जोखा, लोग-लइका के जतन अउ तिरथ-बरथ तको सरकारी खरचा म होही। मंदिर-मस्जिद म जाके देव-धामी पूजन के बजाय नेता जी के जय बोलो, वो सबके मुराद पुरा करही। अभी आवव... रइपुर घुमाबो, सनिमा देखाबो अउ होटल-मोटल-रिसॉट म आनी बानी के जेवन खवाबो मन भर के इही तय 'हमर छत्तीसगढ़Ó।
* जयंत साहू*
jayantsahu9@gmail.com
9826753304
( येहा लेखक के स्वतंत्र विचार आए येमा कोनो राजनैतिक टिप्पणी नइ होय हाबे बल्कि एक आम आमदी के पक्ष ल राखे गे हावय। कोनो—कोनो के मन म कुछ-कांही उमड़ही तव नीचे कमेंट बाक्स म लिख दिहव। जय जोहार... )
Subscribe to: Post Comments (Atom)


text:
देश भर म चिटफंड कंपनी के खिलाफ पुलिस प्रशासन ह ताबड़तोड़ कार्रवाई करत हावय। इकर धरपकड़ ले तो अइसने जनाथे मानो घटना होय के पहिलीच पहुंचगे। जबकि चिटफंड के जाल ह इंकरे सह म अतेक फैले हावय। लोगन के लुटे के बाद होवइया कार्रवाई ह सांप रेंगे के बाद लउठी पटके वाला ताए। कंपनी के खुलते लगाम लगाये जातिस तव शायद आज लोगन के जमा पूंजी नइ डूबतिस। नाम भले अब चिटफंड कंपनी होगे फेर येमन अपन काम ल लुका चोरी ले नइ करे हावय। बकायदा बड़े-बड़े शहर म इकर कार्यालय खुले हावय। कंपनी के लाखों कार्यकर्ता हावय। अब सात साल बाद अचानक पुलिस ह उकर कार्यालय म पहुंचके कर्मचारी अउ एजेंट ल गिरफ्तार करके ये खुलासा करथे के हमन चिटफंड के भांडाफोड़ करेन तव ये बात सहराये के लइक नोहय काबर के देखब म आए हे के हरेक चिटफंड के दफ्तर के तिर तखार म थाना हावय, ओतका दिन ले उकर आंखी काबर नइ उघरिस।
बात म गौर करे जाय तव कंपनी रजिस्टार जेन ह अइसन कंपनी ल पंजीकृत करय, का उकरो जांच नइ होना चाही? जेन क्षेत्र म इकर कार्यालय चलय ओ कोति के नगरपालिका, जोन अफसर, पुलिस चौकी प्रभारी, संचालित भवन के मालिक मनला का येकर जानकारी सात साल बाद होइसे? जबकि चिटफंड के दफ्तर म रोज हजारों कार्यकर्ता अउ निवेशक मनके हुजुम लगे राहय। का ओ कोति पुलिस पेट्रोलिंग नइ होइस होही, अब जब सब कुछ समेट के कंपनी चलते बनिस तब कहत हावय के इहां चिट होइसे। जनता के रूपिया डूबे हावय अउ येमा दोसी सबो हावय। कंपनी मालिक, अंशधारी मालिक संग कर्मचारी अउ एजेंट मनला अपराधी बनाये जावथे। माननीय न्यायालय ल ये मामला ल संज्ञान म लेके कुछ सलाह देना चाही। काबर के जेन मन एजेंट के रूप म काम करत हावय वहू मन धोखाधड़ी के शिकार होय हावय।
जतेक भी चिटफंड कंपनी के एजेंट पकड़ावत हावय सबो गांव के गरीब परिवार के लइका निकलत हावय। सबो के कहना हावय के ओमन कंपनी के प्लान ल देखके काम करे हावय। जइसन कंपनी के चाल-चलन रिहिस हमन ला गमे नइ रिहिस के येहा चिटफंड के काम करत हावय। कंपनी मालिक संग खादी अउ खाकी दूनों के उठना बइठना रिहिस। अब अचानक अतेक अकन कंपनी कइसे एक साथ कारोबार ल समेट दिस यहू म संका हावय।
बेरोजगारी अउ गरीबी ले हार के लोगन मन काम करे खातिर आए रिहिस। एजेंट मन किथे के हमन कहू जान पातेन के ये कंपनी फर्जी आए अउ रूपिया लूट के भागही तव अइसन काम कभू नइ करतेन। हम तो खुद गुमराह म रेहेन। उकर बात म गौर करे जाय तव ओमन ल अपराधी मानना कुछ हद तक सही नइये। लेकिन हमर देश के कानून किथे एक रूपिया चोराय चाहे एक हजार चोरी तो चोरी आए। लोगन के डूबे रकम म एजेंट मन कमीशन पाये हाबे अइसन म सबके उपर धोखाधड़ी के केस बनथे। फेर धोखा तो कंपनी मालिक करे हावय। कानून के जानकार मन किथे के अपराध तब माने जाथे जब जानबूझ के कोनो ल नुकसान पहुंचाये खातिर काम करे जाए, न कि भलई करे खातिर। अब इहां कोनो एजेंट जानबूझ के अपने घर परिवार के लोगन मन ला थोरहे डूबोही। कंपनी के नियत ले अंजान एजेंट परिवार वाले के लाखों रूपिया ल इही सोच के जमा करवाइस के बने बियाज मिलही।
* जयंत साहू*
jayantsahu9@gmail.com
add- dunda-52ward; post- sejbahar raipur cg
492015


text:
छॉलीवुड समाचारताजा समाचार
छत्तीसगढ़ी भाषा म बने फिल्म कान फिल्म फेस्टिवल म…
पइसा के कमी के सेती शिरकत नइ कर पाइस कलाकार मन ह
नेता प्रतिपक्ष टीएस सिंहदेव ह उत्साहवर्धन करे बर वेतन ले दिस एक लाख
रायपुर । छत्तीसगढ़ के कलाकार मन के जलवा कांस फिल्म फेस्टिवल म दिखाही। पर ओखर कलाकार मन उहां मउजूद नइ रह पाही।
प्रदेश के कलाकार मन के बनाए शॉर्ट फिल्म स्पलिटिंग शोल्डर्स कान फिल्म फेस्टिवल बर चयन करे गेह। ये फिल्म छत्तीसगढ़ी भाषा म बना गेहे। जेखर टाइटल अंग्रेजी म हवय। फिल्म के डायरेक्टर रूपेश कुमार अउ कलाकार छत्तीसगढ़ के हे। एखरे संग येखर निर्माण घलो छत्तीसगढ़ म होए हे। फरवरी माह म ये फिल्म ल सेलेक्शन बर भेजे गेरिहिस हे। जेखर हाल ही म कांस ले फिल्म के चयन के सूचना आइस हे। ।
मूवी फोटोग्राफर अविनाश बावनकर ह बताइन कि मूवी के शूटिंग छत्तीसगढ़ के गरियाबंद इलाका म जतमई-घटारानी के जंगल मन होइस हे। फिल्म के डायरेक्टर रूपेश कुमार प्रसाद ह कहिन कि फिल्म म छत्तीसगढ़ के आदिवासी संस्कृति के झलक दिखाए गेहे। एखर अलावा फिल्म ले लोगन मन ल एक सकारात्मक संदेश देय के घलो कोशिश करे गेहे।
शार्ट मूवी स्पलिटिंग शोल्डर्स के कांस म चयन होय ले कलाकार मन बेहद खुश हे, लेकिन उमन ल ये बात के दुख हे कि पइसा के कमी के सेती कांस फिल्म फेस्टिव म सिरकत नइ कर पाएन। अउ फिल्म के प्रदर्सन के समय उहां मउजूद नइ रहन। अइसन मउका बार- बार नइ मिलय। हालांकि नेता प्रतिपक्ष टीएस सिंहदेव ह फिल्म के डायरेक्टर अउ कलाकार मन के मेहनत ल समझत हुए टीम के उत्साहवर्धन बर विधायक के रूप म मले अपन वेतन ले एक लाख रुपिया सहयोग के तौर म दीस हे। सरकार हमेशा कलाकार मन के संग खड़ा होय के दावा करथे। एखर सेती ये कलाकार मन ल कांस भेजे के जुम्मेदारी अगर सरकार उठाए इमन ल एक बड़े मंच म खुद ल प्रोजेक्ट करे के मउका मिलही।


text:
सियासत
राहुल उपर बरसिस रमन ह, कहिन कि राजनांदगांव आके विकास देखलय फेर अमेठी म काम करय
70 साल तक गरीब मन के नाम दुकानदारी करिस हे कांग्रेस ह
दंतेवाड़ा। विकास यात्रा के शुरुआत म मुख्यमंत्री रमन ह करिस कांग्रेस उपर हमला करत हुए कहिन कि कांग्रेस अपन राष्ट्रीय अध्यक्ष राहुल गांधी ल राजनांदगांव बुलावय। उमन ल दिखाय कि राजनांदगांव म कतना विकास होय हे। राहुल ल चुनौती देत हुए उमन कहिन कि राहुल अपन अमेठी ल आगू के 20 साल म राजनांगांव जतका विकास करके दिखाय। गरीब मन के नाम म दुकानदारीकरत हे डॉ. सिंह ह कहिन कि कांग्रेस विकास के विरोध करत हे। 70 साल तक गरीब मन के नाम दुकानदारी करिस हे । पीएम मोदी ह मकान दिस। आगू चार माह म प्रदेश के कोनो घर अंधेरा म नइ रहही। सबो घर मन म बिजली लग जाही। सबो के घर रोशन होही। क्या कांग्रेस ह गरीब मन ल एक रुपिया म चावल दे रहिस हे। कांग्रेस के लोगन देख ले सुन ले समझ ले छत्तीसगढ़ म एक रुपिया म चावल, चना देय के शुरूआत तब होथे जब जनता भाजपा के सरकार बनाथे। आदिवासी मोर भाई मन ल बता देतवत हव कि जब छत्तीसगढ़ म भाजपा के सरकार हे। मुख्यमंत्री डॉ. रमन हे तब तक चावल व नमक एक रुपिय म मिलत रह ही। कांग्रेस ह कभु 50 बच्छर म कोनो के इलाज बर हजार या दो हजार रुपिया दिस हे। भाजपा के सरकार बनिस तब इलाज बर 50 हजार रुपिया दे जात हे।


text:
विशेष
सूरजपुर: रुनियाडीह के सरकारी स्कूल के बाड़ी ह देवत हे हस्ट पुष्ट भोजन.. कईसे पढ़व पूरा खबर
संसाधन के रोना रोवईया मन ल दिखा दे हे नवा रद्दा, इलाका म बन गे हे मिसाल
सूरजपुर ले ओपी तिवारी के रिपोर्ट….
जय जोहार. सरकारी स्कुलों म मध्यान्न भोजन के हालत अऊ जगह-जगह आत शिकायत के बात तो आम हो गे हे, लेकिन आप मन ल हमन आज एक अईसे स्कूल के कहानी ल सुनाबो जेन ह अपन लईका अऊ ओखर पालक मन के मेहनत ले दूसर स्कूल मन बर एक रद्दा दिखात हे। आखिर अईसे का होईस अऊ का रद्दा ऐ पढव पूरा खबर…
दरअसल सूरजपुर के रुनियाडीह के सरकारी स्कूल ह मिसाल पेश करत हे, काबर कि ऐ स्कूल म मध्यान्न भोजन रांधे म जतेक सब्जी उपयोग म लाए जाथे ओहा स्कूल के बाड़ी ले निकलथे। स्कूल म रांधे जाए के साग भाजी छात्र अऊ ओखर पालक संग गुरुजी मन के मेहनत ले अब्बड़ लहलहावत हे। ऐ काम म विद्यार्थी मन के परिजन के संगे-संग स्थानीय जनप्रतिनिधि मन के घलो सहयोग हे। इहां उगाए गे सब्जी म कोई भी रासायनिक खातू व दवाई के उपयोग नई करे जाए। काबर कि स्कूल परिसर में ही निकलने वाला वेस्ट आइटम ले खाद बनाए जाथे। इही खाद के उपयोग सब्जी उगाए म करे जाथे।
ऐ पहल ले जिहां विद्यार्थी मन काफी खुश हे उहें मजा अऊ मस्ती भी खेती के बहाना कर ले थे। एखर ले शारीरिक परिश्रम के संगे-संग बिना रासायनिक दवई ले पैदा होवईया साग-भाजी के स्वाद घलो मिल जाथे। ऐ पहल ल स्थानीय रहवासी मन घलो खूबेच सराहत हे। ओखर मन के मन म ऐ बात के खुशी हे कि जिहां दूसर स्कूल मन म मध्यान्न भोजन बर ठीक से हरी सब्जी उपलब्ध नई हो पाए उहें रुनियाडीह स्कूल म रोज कम से कम दो सब्जी लईका मन ल खाए बर मिलत हे। संगे-संग इहां मध्यान्न भोजन के मेनु ल बेहतर ढंग ले फॉलो करे जात हे।
देखे जाए त सूरजपुर के रुनियाडीह स्कूल कई मायने म इलाका म एक मिसाल पेश करत हे। ऐ प्रदेश के पहला बैगलेश स्कूल रहे जिहां छात्र मन ल आत्मनिर्भर बनाए के पहल करे जात हे। अईसे म जरूरत ए बात के हे कि ए पहल ल जिला भर म नहीं बल्कि पूरा प्रदेश म लागू करे जाए, ताकि सरकारी स्कूल के प्रति आम मनखे मन के रूझान बढ़े।
एडमिशन बर गोबर के खाद
ऐ बात सुने म जरूर अचरज लागहि के कोनों लईका इहां एडमिशन ले बर आथे या फिर टीसी लेके दूसर स्कूल म जाथे त फीस के रूप मं ओखर मल ले गोबर खाद ले जाथे। एखर उपयोग बाड़ी म साग-भाजी उगाए बर करे जाते। एखर पीछे स्कूल के प्राचार्य के सोच इही हे कि अईसन रचनात्मक कार्य ले लईका मन के कृषि कार्य म रूचि बने रही अऊ आगे चलते ओमन ह ऐ तकनीक ल सीखके उन्नत खेती कर सकत हे।


text:
सियासत
सतनामी समाज ल साधे बर बीजेपी ह फेंकही तुरूप के पत्ता
राज्यसभा के रेस म विजय गुरु सबले आगु
रायपुर। छत्तीसगढ़ ले राज्यसभा सदस्य के उम्मीदवार बर विजय गुरु के नाम सबले आगु हवय। विजय गुरु ल प्रत्याशी बनाके चुनाव ले पहिलि बीजेपी सतनामी समाज ल साधे बर सबले बड़ा कार्ड फेंक सकत हवय।
चुनाव ले पहिली भाजपा सतनामी समाज ल साधे बर विजय गुरु ल राज्यसभा भेजके सबले बड़ा कार्ड फेंक सकत हवय। विजय गुरु के अलावा चौवादास खांडेकर, गुहाराम अझगले, कृष्णमूर्ति बांधी के नाम म घलो चर्चा चलत हवय। गौरतलब हे कि भाजपा के राज्यसभा सांसद डॉ. भूषण लाल जांगड़े के सदस्यता 2 अप्रैल के समाप्त होवत हे। ए सीट बर 5 से 12 मार्च तक नामांकन दाखिल होना हे। चूंकि विधानसभा म सदस्य मन के संख्या के आधार म ए सीट म भाजपा के उम्मीदवार ल जीत कर आना तय हवय। एखर सेती निर्विरोध चुनाव होय के पूरा संभावना हवय। बीजेपी प्रदेश अध्यक्ष धरमलाल कौशिक, भाजपा के राष्ट्रीय महासचिव अउ पूर्व सांसद सरोज पांडेय के संग पूर्व संगठन मंत्री रामप्रताप सिंह के नाम अब तक सबले उपर म रिहिस हे। एखर अलावा पूर्व मंत्री कृष्णमूर्ति बांधी के नाम घलो चर्चा म हवय। हालांकि नाम फाइनल नइ किे गेहे। ध्यान दे के बात हवय कि विजय गुरु सतनामी समाज के मुखिया हे।


text:
छॉलीवुड समाचारताजा समाचार
‘छैला गिरधारी द कहल’ के सूटिंग 15 अप्रैल के बाद सुरू
संस्कृति विभाग के सभागार म होइस मुहुरत
रायपुर। छत्तीसगढ़ के पृष्ठभूमि म बनय्या छॉलीवुड फिल्म ‘छैला गिरधारी द कहल’ के मुहुरत गुरूवार के संस्कृति विभाग के सभागार म करे गिस। फिल्म के निरमान प्रखर फिल्म प्रोडक्शन के बैनर तले करे जात हे। ये मउका म फिल्म के डायरेक्टर मनमोहन सिंह ठाकुर, निरमाता अजय वर्मा , अपेक्स बैंक के चेयरमैन अशोक बजाज, छॉलीवुड फिल्म डायरेक्टर मोहन सुन्दरानी उपस्थित रहिन। फिल्म के डायरेक्टर मनमोहन सिंह ठाकुर फिल्म के अभिनेता घलो हो। प्रखर फिल्म प्रोडक्शन के पीआरओ संजय वर्मा ह चरचा म बताइन कि ये फिल्म ल बनाए के पहिली एक सरवे करे गिस, जेमा ये पता चलाइस कि दरशक मन कइसन फिल्म देखना चाहत हे। जेखर आधार म फिल्म बनाए जात हे। फिल्म म चार गाना हे। फिल्म के अभिनेत्री मन के जल्द ही कास्टिंग सुरु होही। एती छॉलीवुड फिल्म छैला गिरधारी द कहल के शूटिंग 15 अप्रैल के बाद सुरू करे जाही।